**Утвърден на осн. чл 14 от**

**Закона за младежта**

**ЛЮДМИЛ ВЕСЕЛИНОВ**

**ОБЛАСТЕН УПРАВИТЕЛ**

**/П/**

**О Б Л А С Т Е Н Г О Д И Ш Е Н**

**П Л А Н З А М Л А Д Е Ж Т А**

**ОБЛАСТ ПЕРНИК**

**2024 г.**

**І. ВЪВЕДЕНИЕ**

Областният план за младежта на област Перник е разработен въз основа на приоритетите и стратегическите цели, заложени в проекта на Националната стратегия за младежта 2021-2030 г., в изпълнение на Закона за младежта и анализите на потребностите на младежите, представени от четири от общините в областта. Той разписва изпълнението на националната политика за младите хора в област Перник на възраст от 15 до 29 години, формирана според техните потребности и синхронизирана с приоритетите на европейската политика за младежта, а именно:

**Анализ на предизвикателствата пред младите хора в област Перник**

**1.Демографска перспектива:**

Основната характеристика на младежката общност в област Перник, както и предизвикателствата пред нея, не са по - различни от тези на младежите в национален мащаб. Прогнозата на НСИ показва, че броят на младите хора в България намалява. Същата е тенденцията и в област Перник. Населението на област Перник е намаляло с над 14 % за 10 години и вече е съставено от 114 162 души, най-много са тези между 15 и 64 години. **57,2 % от населението в област Перник е в трудоспособна възраст. От цялото население на региона 28,8 % е над трудоспособна възраст, а 14 % е под тази възраст, показва анализ на Националния статистически институт след преброяването през 2021 година.** При преброяването преди година населението на област Перник наброява 114 162 души или 19 368 човека (- 14,5 %) по-малко от преброяването, извършено през 2011 година, когато лицата в региона са били 133 530.

Преброяването през 2021 година показва, че лицата между 15 и 64 навършени години заемат най-висок дял от населението в областта или 69 970 души (61,3 %) от преброените 114 162 лица. На второ място са хората над 65 навършени години или 29 218 лица (25,6 %) от общия дял. Най-малко са лицата между 0 и 14 години или 14 974 души (13,1 %).

**2. Икономическа активност и кариерното развитие на младите хора**

Инвестирането в младите хора, мобилизирането на потенциала им във всички сфери на техния професионален и личен живот и насърчаването на

предприемачеството, неминуемо рефлектират в ръста на обществено -икономическото развитие на региона и на страната, като цяло. Активността на младите хора е насочена към частния икономически сектор, където те все по-често намират своята реализация. Идентифицират се слабости, обусловени от негативните демографски тенденции, от една страна, от недостатъчно развития пазар на труда за младежите – от друга и от трета – недостатъчният финансов ресурс, с който общините на територията на област Перник биха могли да насърчават предприемачеството сред младите хора, да стимулират развитието на общинските младежки структури и работещите на територията на общините

младежки организации. Съществена слабост е и недостатъчно ефективното сътрудничество между местната администрация, образователните институции и гражданския сектор в превантивни програми за младежта, неефективната връзка между професионалното образование и бизнеса, липсата на публично - частни партньорства за модернизиране на областите, свързани с развитието на младите хора в облатта. В структурата на икономически активното население втората категория са безработните лица. Статистиката за броя и структурата на безработните е динамична във времето. Младите хора в България са сред най - късно влизащите в пазара на труда в сравнение с другите държави от ЕС. В повечето случаи те нямат практически и трудов опит по придобитата специалност, след завършване на своето образование и трудно се включват в пазара на труда. Процентът на млади хора, които не са обхванати нито от образователната, нито от социалната, нито от трудовата система е пределно висок. Определящ фактор за формирането на групата на неработещите и неучещи младежи е образованието. Голям е делът на неработещите и неучещи младежи роми, но има тенденция делът на етническите българи в тази група да расте. Четирите посоки, в които трябва да намерим решение на проблема с неработещите и неучещи младежи са:

* да се опитаме да убедим повече от тези младежи да се регистрират към

Бюрата по труда, за да бъдат обхванати от програми за заетост и преквалификация;

* да бъде назначен трудов медиатор, който да мотивира икономически

неактивните младежи да търсят работа.

* да се използват възможностите на Европейския социален фонд за

допълнителна квалификация.

Обстоятелствата, свързани със социалния статус, увеличават риска да

останеш безработен в България. Младите хора от семейства на безработни родители - не търсещи активно трудова заетост, ниско образовани или неграмотни, без умения и квалификация, които живеят в бедност или принадлежат към някоя от онеправданите обществени групи, до голяма степен на сигурност също ще придобият същите характеристики.

Българските младежи (15 - 29 г.) продължават да живеят все по - дълго в дома на своите родители в сравнение със своите връстници в другите държави от ЕС. Средната възраст, на която младите жени напускат, е малко преди навършване на 28 години, а за младите мъже – малко преди навършване на 32 години. Възрастта, в която те встъпват в брак и създават семейство също се е повишила през последните години. Младежката безработица на територията на област Перник се обуславя от два фактора:

* младежите в трудоспособна възраст напускат малките градове, за да търсят реализация в по - големите градове, а младите, живеещи на територията на областта по – голямата си част са ученици.
* съществува нисък брой на заетите младежи в икономическата сфера, което се дължи и на факта, че голяма част от тях са във възраст, в която те все още учат и нямат възможността да работят.

При младежите от ромски произход нарастват потребностите от развитие на по - задълбочени знания в областта на сексуално и репродуктивно здраве, предпазване от полово предавани болести, превенция на вредните поведенчески фактори, с което са ангажирани „здравния медиатор” по общини. При младежите от българската етническа група също има такива, при които нежеланието и финансовата невъзможност на родителите им е довела до отпадане на децата от училище, но техния брой е много малък. Все още младежките организации не се възприемат като форма за изява на младежта, обикновено се предпочитат неформалните среди за общуване. Недостатъчната обществена ангажираност, липсата на перспектива за бъдещето и уплътняване на ежедневието само в интернет пространството водят до демотивиране на младите хора в област Перник. Мисленето сред младите хора за гражданската инициативност е като „нещо безсмислено и губене на време”, което се явява като сериозна заплаха за демократичните механизми в бъдеще. Макар готовността на младите хора да участват в доброволчески акции да нараства, все още са ограничени възможностите за доброволчески дейности. През м. януари 2016 г. е стартирала програмата „Обучения и заетост на младите хора“ по ОП РЧР 2014-2020 за заетост и обучение на младежи. Тя е насочена към вече регистрираните в Бюрата по труда като безработни младежи до 29г. Младежите са били приоритетна група и в операция „Ново работно място 2016”. Основната цел на Програмата „Старт на кариерата” е да бъдат осигурени възможности за придобиване на трудов стаж на безработни младежи, завършили средно или висше образование, с цел улесняване на прехода между образование и заетост. Основната цел на Програмата „Старт на кариерата” е да бъдат осигурени възможности за придобиване на трудов стаж на безработни младежи, завършили средно или висше образование, с цел улесняване на прехода между образование и заетост. Програмата се реализира в два компонента.

Обект на Компонент 1 са младежи до 29г. без трудов стаж по специалността, които са завършили висше образование (дипломирани) и са регистрирани в

дирекциите „Бюро по труда”;

Обект на Компонент 2 са младежи до 24 г. завършили професионално образование през последните 24 месеца, без трудов стаж по професията, по която са придобили квалификация, и регистрирани в дирекциите „Бюро по труда”.

Работодатели по Компонент 1 са публични администрации - централните ведомства, включително второстепенните им разпоредители с бюджетни кредити и техните териториални поделения, които са от администрацията на изпълнителната власт, съгласно чл. 36 от Закона за администрацията, областните и общинските администрации.

По Компонент 2 работодателите са от частния сектор.

**3. Достъп до образование и младежка заетост**

Образователното равнище на населението твърде много зависи от стандарта на живот и от степента на развитие на производителните сили. Образователната структура влияе върху качеството на трудовите ресурси, а върху нея влияят социално - икономическото развитие и полово възрастовата структура. Младите хора в България са сред най – късно влизащите в пазара на труда в сравнение с другите държави от ЕС. В повечето случаи те нямат практически и трудов опит по придобитата специалност след завършване на своето образование и трудно се включват на пазара на труда. Всеки пети младеж в България не прави нищо - не учи, не работи и не се обучава. Затова и страната ни оглавява непрестижната класация в ЕС за най - висок процент на млади хора, които не са обхванати нито от образователната, нито от социалната, нито от трудовата система. Определящ фактор за формирането на групата на неработещите и неучещи младежи е образованието. Около 47% от младите, попадащи в тази група, са преждевременно отпаднали от училище, тоест имат или основно, или по- ниско от основно образование. А 64% от тях живеят в село или малък град. Изследването показва и че 51% от неработещите и неучещи младежи са турци и роми, а 46% са българи, като представителите на институциите отбелязват, че има тенденция делът на етническите българи в тази група да расте. Целите на Стратегията „Европа 2020” имат отражение върху дългосрочното развитие на пазара на труда в България, като една от тях е преждевременно напусналите образователната система да не са повече от 11%. Важна задача е подобряване на качеството и резултатността на системите за образование и обучение на всички равнища и увеличаване на броя на обучаващите се във висше или в равностойно на него образование.

**4. Достъп до информация и качествени услуги**

Един от приоритетите в младежката политика на област Перник е улесняване на достъпа до качествени услуги и повишаване на тяхното ниво, които подпомагат личностното и обществено развитие на младежите, в съответствие с потребностите и интересите им. Информираността във всички сфери и аспекти на обществено - икономическия живот, създаването на по - добри условия за достъп до неформално образование и форми за учене през целия им живот, както и възможности за пълноценно използване на свободното им време и оказване подкрепа на младежки инициативи и кампании, посветени на значими за общността каузи, също допринасят за разширяване кръга на обхват на млади хора, младежки групи и организации. За повишаване на качеството и достъпността на услугите в подкрепа на развитието на младите хора функционира Младежки информационно - консултантски център (МИКЦ) – проект на сдружение с обществено полезна дейност „Обектив”. МИКЦ – Перник има установени добри практики от предишни проекти за предоставяне на информационни услуги на младите хора. Младежите от областта припознават центъра като място, където могат да получат квалифицирана помощ и информация по всички въпроси, които ги вълнуват. През годните МИКЦ – Перник се разви и утвърди като младежки център, който младите хора припознават като място, където могат да потърсят информация за теми, които ги вълнуват, да се включат в обучения и инициативи, да развият различни умения и компетенции, които от своя страна да ги направят по - успешни. Постигнат е също така, добър диалог с институциите на местно ниво и успешно партньорство с медиите. МИКЦ – Перник е сред активно работещите младежки центрове в страната, а една от основните причини за това е екипът, състоящ се от млади хора, всеки от които е специалист в своята област. Работата на МИКЦ – Перник е изцяло насочена в полза на младите хора от областта, а именно: да подпомогнат успешното личностно и професионално развитие на всеки един, който се е включил в дейностите на проекта. На територията на община Перник развива своята дейност и Общински младежки съвет, който е създаден през 2006 г. със съдействието на Община Перник и Общински младежки дом. ОМС е част от структурата на Съюза на учениците в България, Националния и Областен младежки съвет и представлява пернишките младежи в тези организации. ОМС е неформално обединително звено на ученическите сдружения и организации на територията на община Перник, даващо им възможност да работят заедно по смисъла на развитието на гражданското общество. В организацията членуват ученици от пернишките училища, както и студенти от града.

**5. Насърчаване на здравословния начин на живот**

Посредничество за наемане на работа - всички регистрирани младежи в

бюро по труда имат достъп до посреднически услуги и информация чрез контактите с трудовите посредници, професионално консултиране и ориентиране, както и психологическо подпомагане. МИКЦ Перник предоставя безплатна информационна банка за младежка информация – интернет, информация в различни области, касаещи младите хора, и специалисти, подпомагащи младите хора в различни сфери на дейности. Безплатни консултации със специалисти – педагог, психолог, психиатър, юрист и кариерен консултант (консултирани са индивидуално 50 младежи), групови консултации и родители. Подпомага младите хора в цялата област. Организира, инициира младежки дейности, кампании, хепънинги, еко акции и обучителни програми за младите хора на територията на областта. Организира и промотира Националната програма за младежки дейности и програма „Младежта в действие”.

**Здравословен статус**

Проведените в страната изследвания, използващи методика на Световната здравна организация, регистрират обезпокоителната тенденция на влошаване здравния статус на населението. Броят на децата и младежите с влошено здраве се увеличава, при което рязко спада долната възрастовата граница на хроничните заболявания. Един от проблемите на младите е обездвижването им, водещо до рязко влошаване на здравния статус, което се отразява негативно върху възможностите за пълноценен живот и реализация. Сериозен проблем за здравето на младите е тютюнопушенето и консумацията на алкохол - висок дял на пушачите сред младежите във възрастовата група 15-24 години. Алкохолни концентрати употребяват почти половината от младите хора на възраст 15 - 18 години (в т.ч. 18 % редовно) и три четвърти от младите на възраст 19 -25 години (в т.ч. една трета редовно). Наркотиците са сериозна заплаха за здравето на младежите. Всеки десети млад човек до 18 години вече е опитвал някакви наркотични вещества. разпространението на ХИВ/СПИН и полово предаваните болести, като 41% от регистрираните случаи в страната са във възрастовата група 20-29 години, а 7% са във възрастта между 14 и 19 години. Наблюдава се висок ръст на ранната бременност - ражданията и абортите във възрастта 15-19 г. са 77 на 1000 души и ранно започване на полов живот. Младежи на възраст 17-18 години имат вече сексуален опит (65%), но само 35% от тях използват презервативи. Грижата за здравето на младите хора и подобряване на техния здравен статус е една от основните цели в работата на Министерството на здравеопазването. Младежите са изведени като приоритетна група, към която са насочени дейностите в Националната здравна стратегия, планът за действие към нея, както и на редица други национални програми. По отношение на създаването на условия за физическа активност и спорт на младите хора и повишаване грижата за тяхното здраве, като и за превенция срещу опасни за тях болести и практики, Министерство на младежта и спорта разработва Национална стратегия и множество програми. Рисковите фактори на средата и храненето обуславят появата и разпространението на отдавна забравени заболявания, каквото е туберкулозата. На база съществуващите данни може да се направи извод, че сред уязвимите общности туберкулозата е с не много по-високи стойности от средните за страната по степен на разпространение. Поради неизградена или лоша инфраструктура в квартали и жилища обитавани и от младежи в състояние на бедност, както и поради ниска нива на здравна култура лицата по-често боледуват от вирусен хепатит, стомашно-чревни заболявания, паразитози. Основен рисков фактор са неблагоприятните хигиенно – жилищни условия, както и неспособността да се задоволяват жизнено важните потребности, особено по отношение отглеждани в семействата деца и младежи. Работи се по редица програми за превенция и контрол на ХИВ, СПИН, туберколоза и сексуално предавани инфекции, основно в община Перник. Здравната мрежа в област Перник е изградена от различни по вид лечебни заведения за болнична и извънболнична помощ. Но трябва да се подчертае, че разпределението на болниците и медицинските центрове в областта е неравномерно.

**Развитие на младежко доброволчество**

Популяризирането и развитието на доброволческия труд сред младите хора

като форма на трудова заетост, активна гражданска позиция, обществено- полезна дейност е движеща сила за личностно развитие, учене и конкурентноспособност. Доброволчеството като движеща сила за личностно развитие, мобилност, взаимна солидарност и социалното сближаване е фокус, върху който е насочена дейността на Сдружение „АртАреа”. Тази неправителствена младежка организация, популяризира неформaлното образование в сферата на културата, изкуството и екологията чрез арт методи. Дейностите на Сдружението са свързани със създаване на независим институт АYA (Алтернативна младежка академия), показваща високо ниво на кадри, култура и разнообразие в сферата на изкуствата, приобщавайки младата публика и обществото към всички форми и жанрове на културата и изкуството. Различните търсения и обмен на културно наследство, традиции, ценности, както и междукултурно разнообразие, разбирателство и личностно развитие чрез осъществяването на международни проекти и развитие на доброволческа дейност по програми на ЕС, с цел развитие на гражданското самосъзнание сред младите хора и стимулиране създаването на активно гражданско общество, са основните посоки, в които работи тази младежка организация. От 2009 г. „АртАреа” участва в проекти на програмата „Младежта в действие”, програма „Еразъм +”, сътрудничи си с партньори от Полша, Украйна, Грузия, Словакия, Норвегия, Франция, Испания, Украйна, Румъния, Холандия. Осъществила е редица Международни младежки обмени и международни инициативи в партньорства с Полша, Словакия, Чехия, Украйна, Грузия, Испания. От 2013 г. е акредитирана като изпращаща, посрещаща и координираща организация за проекти на Европейска доброволческа служба. До момента е изпращаща организация за повече от 10 доброволеца в страни членки на ЕС. А като посрещаща организация през 2014 г. осъществи първият ЕДС проект в Перник –„Discover EVS in Pernik” с доброволци от Полша и Австрия.

По въпросите на доброволчеството активно работят Фондация „П.У.Л.С” и Български младежки червен кръст. Фондация „П.У.Л.С.” е неправителствена организация създадена през 1999 г. Приоритет на Фондация „П.У.Л.С.” е изграждане и установяване на ефективна програма от грижи в региона на Югозападна България за възрастни, юноши и деца, и техните семейства, които са преживели насилие.

**Гражданска активност на младите хора**

Създаването на равни възможности за интелигентен растеж, устойчиво развитие и социално приобщаване на младите хора става чрез пълноценното им участие при формирането на дългосрочни общински планове и стратегии и предоставяне на повече възможности за ангажираност в обществения живот. Стимулирането на гражданската им активност се осъществява чрез подпомагане сътрудничеството между младежки организации на местно, регионално и национално ниво и чрез създаване на предпоставки за сформиране на нови организации и укрепване на съществуващите.

**6. Развитие на младите хора в малките населени места и селските райони.**

Област Перник работи непрекъснато за създаване на благоприятна среда за

развитие на младите хора в малките населени места и селските райони, както и за тяхната социална и културна интеграция в обществото чрез диалог и обмен на културни традиции. На територията на област Перник функционират народни читалища. Основната им дейност е насочена към съхранението и разпространението на българската традиция и развитие на съвременното творчество и изкуство във всичките му форми. Това включва уреждане и поддържане на библиотеки и библиотечен фонд; запазване и разпространение на традиционните обичаи, ритуали и обреди, на танцовото, музикално, песенно и словесно творчество и изкуство на българския народ; събиране и разпространение на знания за родния край; културно-просветни дейности; изграждане и поддържане на етнографски експозиции, изложби, галерии и др. Библиотеките на народните читалища дават възможност на младежите и учениците в малките населени места да черпят информация от фондовете им и да се обогатяват. Основните цели на народните читалища са насочени към социалната и образователна дейност в населеното място, където те осъществяват дейността си и осигуряването на достъп до информация, чрез предоставяне на компютърни и интернет услуги; създаване и поддържане на електронни информационни мрежи; обхват и развитие на младежките дейности. В по - голяма част от народните читалища функционират любителски художествено - творчески формции, където най - активни са младежите и децата.

**7. Повишаване на ролята на младите хора в превенцията на престъпността**

Активното участие на младите хора в превенцията на престъпността и по-специално в различни правонарушения, е необходимо да бъде стимулирано постоянно. Ширещата се наркомания и извършваните престъпления от лица в детска възраст, поставя на изпитание човешките ценности. Местната власт, младежките организации и медиите се ангажират все повече в превенцията на правонарушенията, извършвани от младежи. За превенция на престъпността сред младите хора, ОД на МВР – Перник работи в сътрудничество и координация с МКБППМН, прокуратурата, отдел “Закрила на детето“ – Перник, училищни ръководства, кметове на населени места. Част от приоритетите, по които се работи са изграждане на модели за безопасно поведение в подрастващите, създаване на положително отношение към МВР и нейната дейност и запознаване на учениците с елементарни правни понятия, съобразени с възрастта им. Наблюдава се запазване на нивото на извършване на противообществени прояви. Най - рискови се оказват младите хора без родителски контрол и преждевременно напускане на образователната система; злоупотребата с алкохол; отрицателните последици от навлезлите в полезрението на детето наркомании. Непълнолетните извършители на престъпления основно участват при извършване на кражби на имущество от домове, вили, леки коли, мазета и др. Като тенденция се запазват кражбите на мобилни телефони в училище, както и кражбите на стоки от супермаркетите.

По проект на Главна дирекция „Национална полиция” – МВР на тема „Подобряване закрилата на детето и превенция на детската престъпност в България”, финансиран по Българо-швейцарска програма за сътрудничество, е разработен интернет сайт за превенция на престъпления, извършвани от и срещу деца и подобряване закрилата на детето. Целите на сайта са да предоставят знания относно правата и задълженията на децата, личната безопасност, модели на поведение, координати на компетентни служби за съвет и помощ, информация на родители и специалисти, работещи с деца. Интернет адресът на сайта е detskasigurnost.bg. С цел превенция на рисковите фактори на жизнената среда и повишаване нивото на информираност и придобиване на знания и умения за здравословен начин на живот сред младите хора действа Превантивно-информационен център (ПИЦ), Местна комисия за борба срещу противообществените прояви на малолетни и непълнолетни (МКБППМН).

Към Областна администрация – Перник бе създаден Обществено-консултативен ученически съвет към областния управител на област Перник. Членове на Съвета са ученици от средните училища в областта. Съветът е свързан с **идеи за политиките и инициативите, които младите хора реализират** в региона, предложения свързани с мотивиране на учениците за участие в определени каузи, защита на правата на учениците, предложения свързани с планирането, координирането и реализирането на ученическите политики на областно ниво.

На Територията на областта към месец март 2023 г. действащи и развиващи своята дейтост са 86 броя читалища, както следва:

1. Перник - 32 бр.

2. Радомир - 18 бр.

3. Брезник - 12 бр.

4. Ковачевци - 9 бр.

5. Земен - 14 бр.

6. Трън - 1 бр.

Общо 296 проектни предложения са одобрени по мерки на Програма „Развитие на човешките ресурси“ за новия програмен период 2021-2027 г. Общата стойност на сключените договори е над 241 млн. лв. Одобрените проектни предложения са по процедурите [„Започвам работа“ – Компонент 1 „Активиране“](https://esf.bg/procedures/zapochvam-rabota/), [„Родители в заетост“](https://esf.bg/procedures/roditeli-v-zaetost-2/), [„Грижа в дома“](https://esf.bg/procedures/grizha-v-doma/), [„Укрепване на общинския капацитет“](https://esf.bg/procedures/ukrepvane-na-obshtinskija-kapacitet/) и „Техническа помощ“.

Най-много договори са сключени с общини по мерките „Грижа в дома“ и „Укрепване на общинския капацитет“. Общо 190 общини предоставят мобилни интегрирани здравно-социални услуги в домовете на възрастни хора в невъзможност за самообслужване и хора с увреждания. Стойността на договорите е близо 135 млн. лв. Общо 102 общински администрации ще повишат административния капацитет на служителите си във връзка със [Закона за хората с увреждания](https://lex.bg/bg/laws/ldoc/2137189213), [Закона за социалните услуги](https://lex.bg/laws/ldoc/2137191914) и [Закона за личната помощ](https://lex.bg/bg/laws/ldoc/2137189250). Бюджетът на одобрените проектни предложения по мярката „Укрепване на общинския капацитет“ е близо 10,3 млн. лв.

Още осем процедури се очаква да бъдат отворени за кандидатстване през 2023 г. Мерките „Адаптирана работна среда“, „Устойчива заетост за хора в неравностойно положение“, „Насърчаване на социалната икономика на местно и регионално ниво“, „Нови умения“, „Квалификация, умения и кариерно развитие на заети лица“, „Активно приобщаване и достъп до заетост на хора в неравностойно положение“, „Дигитални умения“ и „Младежка инициатива АЛМА“ бяха одобрени от [Комитета за наблюдение](https://esf.bg/komitetat-za-nabljudenie-odobri-14-novi-operacii-za-nad-1-144-mlrd-lv-koito-shte-badat-realizirani-po-prchr-2021-2027/) през юни 2022 г.

**Община Перник**

Общинският годишен план за младежта 2024 г. е разработен, следвайки специфичната характеристика на младите хора на община Перник, както и отчитайки местната социално-икономическа картина. В него се конкретизират целите и приоритетите на общинската политика за младежта и необходимите ресурси за това.

**ТЕМАТИЧНА ОБЛАСТ: ОБРАЗОВАНИЕ**

Образователният статус на младите перничани е близък до този на връстниците в страната като цяло, но се срещат повече висшисти, за сметка на младежите с ниско или без образование. Значителна част от младите хора, които са заети – работят на пълен или непълен работен ден и този дял е по-висок от средния за страната. Почти отсъстват млади хора, които не са въвлечени в трудов, образователен или обучителен процес (NEETs). По отношение на материалния статус, младите хора на Перник демонстрират относително по-висок жизнен стандарт и покупателна възможност, а това дава отражение и върху техните интереси и начин на живот.

***Млади хора, отпадащи от училище***

На територията на община Перник функционират 22 (двадесет и две) общообразователни училища и 5 (пет) професионални гимназии.

В началото на учебната 2023/24 г. общият брой на учениците на територията на община Перник е бил 9035 (девет хиляди тридесет и пет) души, от които 7255 (седем хиляди двеста петдесет и пет) – в общински училища и 1780 (хиляда седемстотин и осемдесет) – в държавни професионални гимназии.

Един от приоритетите на Община Перник е намаляването на риска от преждевременно напускане на децата и младежите от образователната система, макар че като цяло тази тенденция е слабо застъпена в региона.

На основание чл. 9 от Механизма за съвместна работа на институциите по обхващане и задържане в образователната система на деца и ученици в задължителна предучилищна и училищна възраст, на територията на община Перник са обособени пет района на обхват и са сформирани екипи, които включват представители на РУО, на Общината, на институциите в системата на образованието, на дирекция „Социално подпомагане”, както и на ОД на МВР.

**ТЕМАТИЧНА ОБЛАСТ: ЗАЕТОСТ НА МЛАДИТЕ ХОРА**

**Безработица сред младите хора**

През 2023 г. средномесечният брой на безработните младежи до 29 г. за община Перник е 150, като съпоставено с 2022 г. броят им намалява с 1 човек. Спрямо същата година делът им спрямо средномесечния брой регистрирани безработни лица от община Перник /1183 бр./ нараства с 0,59 пункта и бележи 12,68%. Безработните млади жени до 29 г. средномесечно са 76 и заемат дял 50,67%.

През 2023 г. в ДБТ-Перник продължи да се отделя особено внимание на обслужването и трудовата реализация на младежите с цел по-бързото им социално и икономическо интегриране в обществото. Полагат се максимални усилия всички планирани дейности във връзка с Препоръката от Съвета на ЕС **„**Мост към работниместа — укрепване на гаранцията за младежта” да се реализират в изискуемите срокове и с необходимото качество.

На всички новорегистрирани в ДБТ-Перник младежи до 29 г. от община Перник (428 човека) са изготвени портрети и профили в деня на регистрация част, от които се предлагат проактивно при срещите с работодатели.

Продължава съвместната дейност за сътрудничество със социалните партньори – страна по реализацията на дейностите, свързани с Препоръката от Съвета на ЕС „Мост към работни места — укрепване на гаранцията за младежта”, като целта е да се стигне до неактивните неучещи и неработещи младежи и се работи по посока мотивиране за труд и трудова реализация.

През отчетния период ДБТ-Перник участва в събитието, организирано от Община Перник и посветено на Международния ден на младежта /12 август/, където на специално обособения щанд преминаха 26 неактивни младежи, които бяха запознати с целите на проект „Готови за работа” и услугите, които могат да получат след регистрация като безработни.

На 14 ноември 2023 г. експерти от ДБТ-Перник по покана на Център за подкрепа и личностно развитие към ОДК – Перник взеха участие в организирания форум „Висше образование – да успееш в България”, където презентираха дейностите на Бюрото по труда и отговаряха на въпроси на посетилите събитието младежи от Перник.

По-тесните и регулярни контакти с фирмите, прилагането на индивидуален подход към безработните лица от групата на младежите при тяхното консултиране и насочване към подходящи работни места на първичен пазар, по програми и мерки за заетост или професионално обучение, доведе до повишаване качеството на предлаганите услуги. В резултат на предприетите действия през разглеждания период276 младежи до 29 г. от oбщина Перник намериха реализация на пазара на труда, от които 134 са младежите до 24 години.

През 2023 г. с активното трудово посредничество 231 млади хора до 29 г. от община Перник са започнали работа на първичен пазар на труда. През 2023 г. делът на устроените безработни младежи до 29 г. е 17,49% от всички постъпили на работа в този период.

Регистрираните в ДБТ-Перник младежи ползват и услугите по професионално ориентиране, информиране и консултиране, включване в ателиета за заетост за усвояване практически умения за по-ефективно търсене на подходяща работа, както и услугите на психолог и кейс-мениджър. През 2023 г. в ателие за търсене на работа са взели участие 79 младежи до 29 год. възраст, 8 младежи са включени в групови мероприятия за активно поведение на пазара на труда, 6 младежи са включени в обучения. 22 регистрирани младежи са информирани за възможностите за търсене на работа в Европа и ЕС чрез мрежата на Европейските служби по заетост EURES.

**Заетост при младите хора на субсидирани работни места**

За подобряване възможностите за реализация на пазара на труда на младите хора са предвидени редица програми, мерки и проекти финансирани със средства от Националния бюджет и от Европейския социален фонд чрез Оперативна програма „Развитие на човешките ресурси”. Успешното им прилагане дава шанс на младежи без трудов стаж или с ниска степен на квалификация да се реализират на пазара на труда. През отчетния период общо 45 младежи са включени в субсидирана заетост: по програми и мерки за заетост по НПДЗ – 7 и по проекти по ОП РЧР – 38. В обучения по професионална квалификация са включени 6 младежи.

През 2023 г. субсидирана заетост и обучения за младите хора е осигурена по следните мерки, програми и проекти:

***Програма „Старт на кариерата”*** – основната цел на Програмата е да бъдат осигурени възможности за придобиване на трудов стаж на безработни младежи,  завършили висше образование, с цел улесняване на прехода между образование и заетост. Осигурява се заетост в държавната и местната администрация, за срок от дванадесет месеца, на младежи до 29 г. завършили висше образование и без трудов стаж по специалността. По програмата е наето 1 безработно лице на освободено работно място. През 2023 г. не е обявена процедура за заявяване на работни места по програма „Старт на кариерата”.

***Процедура „Младежка заетост” –*** дава се възможност на работодатели да осигурят заетост за младежи до 29 г. посредством стажуване, обучение по време на работа и допълнената нова възможност за осигуряване на заетост при работодател. През 2023 г. в проекта са включени 29 младежи.

***Процедура „Младежка заетост +” по Програма „Развитие на човешките ресурси” –*** стартирала през октомври 2023 г., тя дава възможност за стажуване, обучение по време на работа при работодател, осигуряване на заетост или включване в обучение за придобиване на „меки умения” на младежи до 29 г. Към момента един младеж е одобрен и предстои сключване на трудов договор за включване в заетост при работодател.

***В заключение:***

По-голяма част от младите хора са заети на пазара на труда (временно или постоянно работещи). Пернишката младеж е относително по-активна и това не е изненада, доколкото районът е относително икономически развит, а безработицата е по-ниска, сравнено с други райони в страната, дължаща се и на близостта на Перник със столицата. Значителна част от младежите са и учащи и работещи, което в последните години е закономерна тенденция.

Незаетите и неактивните са относително нисък дял от средния за страната. Последната категория се дели на регистрирани безработни, нерегистрирани безработни, както и младежи, които нито учат, нито работят. Последната категория младежи е известна като NEETs.

**ТЕМАТИЧНА ОБЛАСТ: ЗДРАВЕ И БЛАГОСЪСТОЯНИЕ**

***Насърчаване на здравословен и природощадящ начин на живот***

Изправени пред тенденцията за засилване на злоупотребата с тютюн, алкохол и наркотици сред младите хора местните и регионални власти, заедно с представители на младежките организации, доброволци, здравни работници и институции, работещи с млади хора, непрекъснато прилагат своевременни мерки за превенция на засегнатите младежи, провеждат информационни кампании, програми и инициативи, с цел развитие на знания, нагласи и умения за здравословен начин на живот, обмяната на опит, добри практики и превантивни мерки за ограничаване на негативни социални влияния и избягване на рискови за здравето практики.

Целевите групи, към които е насочена дейността са деца, ученици, млади хора, жени в детеродна възраст, бременни и кърмещи жени, население в трудоспособна възраст, хора в пенсионна възраст, медицински и немедицински специалисти.

***Млади хора, практикуващи спортни дейности***

Чрез различните спортни занимания младите хора развиват ценни физически и психически качества, осъществя се превенция на заболявания, както и превенция на противообществените прояви и престъпността. Физическото възпитание, спортът и социалният туризъм включват всички видове занимания с физически упражнения, спорт и туризъм, като свободна и спонтанна дейност за укрепване на здравето и физическата годност на младите хора. Заниманията по вид спорт са достъпни за всички и се осъществяват чрез доброволно сдружаване по възможности и интереси.

В общинския регистър на спортните клубове развиващи дейност на територията на община Перник **с**а вписани общо 65 спортни организации, от които 7 в частна полза, 57 вобществена полза и едно туристическо дружество**.** Функционира и общинско спортно училище с традиции.

Заниманията по вид спорт се осъществяват чрез осигуряване на оптимални условия и възможности за практикуване от младежите, в това число и за тези с увреждания, както и за деца в риск. В тази посока е насочена дейността на „Спортен клуб Адаптирана физическа активност и спорт”, чиято основна задача е да подпомага участието на хора с увреждания (физически, интелектуални и сензорни) в занимания с адаптирана физическа активност и спорт. За децата с увреждания Община Перник подпомага провеждането на демонстрационен турнир по плуване, включен в седмицата на спорта през месец май, а за хората със зрителни увреждания в Спортния календар на Община Перник е предвиден традиционен турнир по шахмат.

**ТЕМАТИЧНА ОБЛАСТ: РАВЕНСТВО И ПРИОБЩАВАНЕ**

***Повишаване нивото на гражданска ангажираност на младите хора.***

Създаването на равни възможности за интелигентен растеж, устойчиво развитие и социално приобщаване на младите хора става чрез пълноценното им участие при формирането на дългосрочни общински планове и стратегии и предоставяне на повече възможности за ангажираност в обществения живот.

***Отношение към местната власт, учреждения и заинтересовани страни и младежки организации.***

Добрите форми на ефективен диалог, обмяната на опит и идеи в младежкия сектор, както и скъсяване на дистанцията между младите хора са в основата на успешното провеждане на младежката политика на територията на община Перник. Кметът на общината и местната власт се ползват с изключително висока положителна оценка сред младите хора като цяло.

***Доброволчество***

Популяризирането и развитието на доброволческия труд сред младите хора като форма на трудова заетост, активна гражданска позиция, обществено-полезна дейност и като движеща силаза личностно развитие, учене и конкурентноспособност, също е една от целите на Общинската стратегия за младежта и на този План. Важно е доброволчеството да се насърчава и признава, да се разработват инициативи и информационни кампании, целящи подкрепата и въвличането на младите хора в доброволческа дейност.

***Повишаване на ролята на младите хора в превенцията на престъпността***

Активното участие на младите хора в превенцията на престъпността и по-специално в различни правонарушения, е необходимо да бъде стимулирано постоянно. Ширещата се наркомания и извършваните престъпления от лица в детска възраст, поставя на изпитание човешките ценности. Местната власт в лицето на Община Перник, младежките организации и медиите се ангажират все повече в превенцията на правонарушенията, извършвани от младежи.

Населението на територията на община Перник се обслужва от две Районни управления на МВР (Първо и Второ РУ на МВР), както и от два полицейски участъка в гр. Батановци и с. Рударци.

Община Перник се обслужва от четирима инспектори «Детска педагогическа стая» (ИДПС), съответно по двама в двете районни управления.

За превенция на престъпността сред младите хора, ОД на МВР – Перник работи в сътрудничество и координация с МКБППМН, прокуратурата, отдел „Закрила на детето“, училищни ръководства, кметове на населени места. Действащите програми за противодействие на противообществените прояви и престъпления спрямо и от подрастващите в ОД на МВР – Перник за 2023 г. са следните:

Национална програма „Работа на полицията в училищата“ – с включени профилирани теми за различни възрастови групи. Целите, заложени в програмата са генерална превенция по отношение на децата в училищна възраст, изграждане на модели за безопасно поведение у подрастващите, създаване на положително отношение към МВР и нейната дейност у децата и запознаване на учениците с елементарни правни понятия, свързани с възрастта им.

По проект на Главна дирекция „Национална полиция” – МВР на тема „Подобряване закрилата на детето и превенция на детската престъпност в България”, финансиран по Българо-швейцарска програма за сътрудничество, е разработен интернет сайт за превенция на престъпления, извършвани от и срещу деца и подобряване закрилата на детето.

С цел превенция на рисковите фактори на жизнената среда и повишаване нивото на информираност и придобиване на знания и умения за здравословен начин на живот сред младите хора на територията на община Перник действа Общински съвет по наркотични вещества /ОбСНВ/, Превантивно-информационен център (ПИЦ) и Местна комисия за борба срещу противообществените прояви на малолетни и непълнолетни (МКБППМН).

**Общински съвет по наркотични вещества /ОбСНВ/** към Община Перник е създаден като орган за осъществяване на националната и местна политика в областта на злоупотребата с наркотици.

Основна задача на ОбСНВ е осъществяване на координация, ефективно взаимодействие и сътрудничество между институциите, НПО, младежки сдружения и медии в усилията им за ограничаване на разпространението и употребата на психоактивни вещества. Съветите по наркотични вещества разработват, осигуряват и координират изпълнението на общинските програми за борба срещу злоупотребата с наркотични вещества. На базата на данните, получени от различните източници на информация, те правят оценка на нуждите в съответната община – от превенция, лечение, рехабилитация.

**Превантивно-информационният център /ПИЦ/** към Община Перник е създаден през 2003 г. и осъществява превантивни дейности и програми на общинско и национално ниво. ПИЦ отговаря за събиране, съхраняване и анализиране на информация от различни институции, работещи по проблема „наркомании”, която е необходима за изготвянето, изпълнението и координирането на общински програми за борба срещу злоупотребата с наркотици.

***Насърчаване на културата и творчеството сред младите хора***

Младите хора, чрез техния опит в културата и капацитета им за изследване и иновации, изграждат и играят роля в културното развитие на всяко едно общество. Важно е да им бъде даден достъп до културата във всичките й форми и да се подкрепят и популяризират техните възможности за творческа дейност, включително и в нови области. Политиките в тази насока трябва да дават възможност на младежите да станат действащи лица в културата чрез достъп до знания, практикуване на културни дейности и творческа работа.

**ОК Дворец на културата** и неговата дейност събират положителни оценки сред младите хора като цяло. Той е открит през 1957 г. До ден днешен е естествен център на богата и разнообразна дейност, наследник и продължител на значителни културни традиции и е водещ културен институт, който участва активно в духовния живот на Перник. Дарованието на млади музиканти, художници, поети, писатели, певци, танцьори и артисти се разгръща в професионални и самодейни форми. Към момента в ОК Дворец на културата функционират Камерен оркестър, Народен оркестър, Духов оркестър, Ансамбъл за народни песни и танци, Обединена школа по изкуствата, камерен смесен хор „Иван Топалов“.

На територията на община Перник функционират 32 народни читалища. Основната им дейност е насочена към съхранението и разпространението на българската традиция и развитие на съвременното творчество и изкуство във всичките му форми. Библиотеките на народните читалища дават възможност на младежите и учениците в малките населени места да черпят информация от фондовете им и да се обогатяват. Основните цели на народните читалища са насочени към социалната и образователна дейност в населеното място, където те осъществяват дейността си и осигуряването на достъп до информация, чрез предоставяне на компютърни и интернет услуги; създаване и поддържане на електронни информационни мрежи; обхват и развитие на младежките дейности. В по-голяма част от народните читалища функционират любителски художествено-творчески формации, където най-активни са младежите и децата. Формациите се включват във фестивалите, съборите и празниците, посветени на любителското художествено творчество, традиционния фолклор и съвременното изкуство. Читалищата са и активен фактор в приобщаването на младите хора към фолклорните традиции, чрез запознаването и включването им в народния празник „Сурва” и в ежегодния Международен фестивал на маскарадните игри „Сурва”.

**Регионалният експертно-консултантски и информационен център „Читалища” /РЕКИЦ/** Перник подпомага на областно ниво националната политика към читалищата, основана на принципите на децентрализация, съхраняване на местните традиции и активно гражданско участие. Осъществява дейности за читалищата от област Перник.

**ТЕМАТИЧНА ОБЛАСТ: ИНФОРМИРАНОСТ И ДИГИТАЛНИ УМЕНИЯ**

За да се постигне реално младежо участие, е необходимо да се разработват и провеждат обучения за младите хора и подкрепа за участието им в асоциативния живот и местната общност, да се поддържа информираността им и да се подкрепят проектите им. За да участват в дейностите и в живота на своите общности, както и да се възползват от услуги и възможности, предназначени за тях, младите хора трябва да бъдат информирани. Участието в дейности и проекти, които ги интересуват или които самите те организират е стъпка към насърчаване на по-дълбокото им въвличане в общността.

Създаването на по-добри условия за достъп до неформално образование и форми за учене през целия им живот, както и възможности за пълноценно използване на свободното им време и оказване подкрепа на младежки инициативи и кампании, посветени на значими за общността каузи, също допринасят за разширяване кръга на обхват на млади хора, младежки групи и организации.

Един от приоритетите в младежката политика на Община Перник е подобряване на достъпа до информационни услуги, които подпомагат личностното и обществено развитие на младежите, в съответствие с потребностите и интересите им и повишаване на тяхното качество.

**ТЕМАТИЧНА ОБЛАСТ: МЛАДЕЖКИ ОРГАНИЗАЦИИ И ОРГАНИЗАЦИИ, РАБОТЕЩИ С И ЗА МЛАДИТЕ ХОРА**

Консултативният съвет за младежка политика (КСМП) към Кмета на община Перник е постоянно действащ обществен консултативен орган по въпросите на младежта, създаден през 2008 г. Тогава представители на пернишки младежки неправителствени организации и институции, работещи с млади хора, подписват споразумение за учредяване и партньорско взаимодействие по между си, с цел подпомагане организирането, координирането и реализирането на общинската политика за младежта.

С цел синхронизиране на практиката със законовите разпоредби (чл. 15, ал. 6 от ЗМ) Общински съвет – Перник с Решение N 540/10.06.2021 г., официализира създадения още през 2008 г. Консултативен съвет за младежка политика към Кмета на община Перник и прие Правилник за дейността му.

КСМП се състои от председател, заместник-председател, младежки медиатор с ранг на заместник-председател, секретар и членове. Председател е Секретарят на Общината, ресорен за работата с младежта; заместник-председател е началник-отдел „Образование, култура и младежки дейности”.

Основните функции и задачи на КСМП са:

**да** консултира Кмета при формирането и провеждането на общинската политика за младежта;

**да** проучва и анализира младежката проблематика на територията на общината;

**да** предлага мерки за постигане целите на общинската политика за младежта; да избира свои представители в местни, регионални, национални и международни срещи и инициативи;

**да** подпомага и координира работата на младежките организации в различни области и в провеждането на доброволчески акции и младежки инициативи и проекти.

***Младежки организации, членове на КСМП***

***Младежкият сектор*** в община Перник е съставен от разнородни по дейност организации – ученически, неправителствени, доброволчески; организации, занимаващи се с превенция, здравеопазване, образование, социални дейности и спорт, култура и др. Всички те имат различен профил на дейност, но една обща цел – развитие капацитета на младите хора в Перник и подобряване на обстановката за развитието и реализацията им. Младежите имат възможността свободно да се присъединяват към дадена младежка организация по свой избор, да участват във взимането на решения в партньорство с други млади хора и младежки организации и активно да се включват в демократичния и граждански живот на общината.

**Общинският младежки съвет** (ОМС) е създаден през 2006 г. със съдействието на Община Перник и Общински младежки дом. ОМС обединява ученици и студенти от града, които проявяват интерес към инициативите и организацията на събития, насочени в различни сфери:

* Култура и образование – съветът провежда обучения, конкурси и инициативи, свързани с литература, кариерно ориентиране и други сфери, според нуждата и интереса на младежите.
* Спорт – ОМС организира спортни фестивали и турнири в различни дисциплини, които дават поле за изява на младежите в града, занимаващи се със спорт.
* Доброволчество – през годините организацията провежда благотворителни кампании и концерти, които подпомагат различни каузи.

Благодарение на различните проекти, обучения, национални събития и срещи, в които всяка година членовете се включват активно, ОМС представлява пернишките младежи на високо ниво в цялата страна.

**Българският младежки червен кръст (БМЧК)** е доброволна младежка организация, която е неразделна част от Българския червен кръст и принадлежи към Международното младежко червенокръстко движение. Чрез своите доброволци в цялата страна и посредством своите програми за обучение, дейности и услуги, БМЧК приобщава децата и младите хора към хуманитарните ценности и принципи, работи за намаляване на социалната и здравната им уязвимост, извършва застъпничество за подобряване на благосъстоянието им и насърчава толерантността и недискриминацията, уважението към различията и културното многообразие.

Основните дейности на БМЧК са в няколко сфери:

* намаляване на социалната и здравната уязвимост на децата и младежите;
* обучение по първа долекарска помощ;
* оказване на първа психологична помощ и психосоциална подкрепа;
* превенция на рисковото сексуално поведение и зависимостите;
* здравна просвета и насърчаване на здравословния начин на живот;
* разпространение на идеите и принципите на червенокръсткото движение;
* развитие на доброволчеството;
* социално-помощна дейност и застъпничество за правата на децата и младежите от рискови групи и/или настанени в социални институции и др.

Основният подход, който БМЧК ползва за осъществяване на дейностите си е чрез обучения и сесии, провеждащи се в училища, както и кампании и демонстрации.

Aктивен двигател на **Фондация „П.У.Л.С.“** (Позитивни умения на личността в социума) е **Младежки клуб „Да бъдем приятели“.** Фондацияta е българска неправителствена организация, регистрирана през 1999 г., която предоставя комплекс от услуги в помощ на лица и деца, засегнати от насилие и/или трафик на хора. Част от услугите са свързани с настаняване в кризисен център, кризисна интервенция, психологическо, социално и правно консултиране и др.

Младежки клуб „Да бъдем приятели" стартира своята дейност една година след основаването на Фондация „П.У.Л.С.". От този момент доброволци и професионалисти вървят ръка за ръка в борбата с насилието. Мисията, която обединява младежи от различни поколения, е възможността да помагат на своите връстници да изграждат хармонични отношения с околните, изпълнени с равнопоставеност, разбирателство и толерантност чрез участие в обучения за разпознаване на насилието и насочване на връстници към услуги, организиране на младежки събития и кампании, както и издаване на информационни материали.

**Сдружение АКСЕЛС** (Асоциация за културно, стопанско, евристично и лингвистично сътрудничество)е неправителствена организация, учредена през 2012 г. в Перник. Aсоциацията работи с младежи от градовете и приоритетно от малките населени места, като им предоставя възможности за развитие на лични и професионални качества и умения, участия в образователни проекти, международни и местни доброволчески проекти и инициативи, културни и екологични проекти, опазване на българските традиции, развитие на малките населени места и местните общности, подобряване на жизнения стандарт и защита на човешките права.  
АКСЕЛС инициира, организира и участва в различни събития, обучения, семинари, фестивали и други; разработва и изпълнява проекти по различни програми, включително ЕРАЗЪМ+ на ЕС и е акредитирана за работа с доброволци по Европейския корпус за солидарност. Работи в партньорство с местни организации, държавни и общински структури.

**Скаутски клуб „Кракра Пернишки“** епълноправен член на Организацията на българските скаути**“** от 2000 г. За времето, от тогава до сега, през клуба са преминали над 100 деца и младежи. Скаутите са участници във всички национални скаутски лагери, както и в две световни Джамборета (лагери за скаути от цял свят по време, на които се събират около 50 000 участници) в Англия и Швеция. Предстои им участие в 25-тото Световно скаутско джамборе в Южна Корея през август 2023 г. Представители на клуба са участвали в два Roverway лагера в Италия и Испания. През годините се включват в много доброволчески инициативи, в почти всички инициативи на национално ниво, описани в портфолиото на ОБС и са били организатори на официалното честване на Световния ден на скаутското движение през 2019 г. и 20 години от възстановяване членството на ОБС в Световната организация на скаутското движение.

**Сдружение „Дай, бабо, огънче“** работи в две направления – образование и култура. Целите на Сдружението са:

- организиране на алтернативни младежки и граждански форми и дейности за ангажиране на свободното време;

- подпомагане творческото развитие на децата и младите хора;

- съхраняване на културно-историческото наследство  на българите;

- повишаване екологичната култура на децата и младите хора  и опазване на околната среда

- създаване на условия за реализиране и разпространяване на творчески идеи и продукти, способстващи за насърчаване на разбирателството и приятелството между децата и младите хора;

-насърчаване организирането, финансирането, разработването и осъществяването на проекти за развитие на международен младежки обмени и туризъм с цел взаимно опознаване на младите хора от държавите от Европейския съюз и Централна и Югоизточна Европа;

- работа с етническите малцинства с цел подпомагане;

  - информиране, организиране и провеждане на концерти, фестивали, семинари, конкурси, конференции, кръгли маси, симпозиуми и други обществено приети форми на общуване и контакти, свързани с образованието, изкуството и културата с участието на младите хора.

Организират и конкурсите:

* + Национален конкурс за мартеница „Пижо и Пенда”;
  + Национален конкурс за детска рисунка „Народните приказки –извор на мъдрост и доброта”;
  + Детски фолклорен конкурс „Дай, бабо, огънче!”.

От няколко години функционира и танцова къща "Приятели чрез танца" в градовете София и Перник.

***Младежки пространства***

През последните години неизбежна тема, свързана с развитието на младежките политики е тази за т. нар. „младежки пространства“. Тук трябва да бъде направено разграничение между пространствата за свободно време, тези свързани с комерсиална дейност или такива, прилежащи към забавлението като идеология и практика.

Младите хора на Перник имат разнородна представа за предпочитаните пространства и често споменават външни такива – паркове и градинки, предимно в центъра на града. Освен Централния градски парк, сред предпочитаните места са „центърът“ (като цяло), площад „Кракра“, както и „Буквите“. Западният парк се споменава относително често, като място, което не се намира в центъра на града. По-рядко се споменават локации, свързани със спортни занимания – улични фитнес площадки, игрища, стадиони. Младежкият дом и Дворецът на културата присъстват не толкова често в тази картина.

Естествената привлекателност на някои външни пространства бе използвана като наличен потенциал и от 2022 г. до края на тази, бяха ситуирани седем информационни табла (инфо-точки) за споделяне на актуална младежка информация на различни места в града. С цел тяхната разпознаваемост и повишена посещаемост бяха естетизирани и освежени от доброволци и членовете на КСМП и седем неформални младежки пространства – Централен градски парк, две в кв. „Изток“, ОбМД (център и „Мошино“), кв. „Църква“ и кв. „Калкас“, а скучните сиви подпорни стени (пътен въззел „Хумни дол“), под парк „Христо Ботев“ бяха преобразени с графити.

Повечето от посочените места бяха акцентирани със слоган „Перник на младите“, насочващ младежите към комуникационните канали на КСМП в социалните мрежи.

Именно обособяването на младежките пространства и ситуирането на инфо точките с младежка информация бе повод Перник да бъде посочен като добър пример в Бялата книга за младежко доброволчество, разработена в периода 2022-2023 г. от Министерство на младежта и спорта в изпълнение на проект „Европейска година на младежта, Национални координатори – България“, финансиран от Европейската комисия. Целта на Бялата книга бе популяризиране на доброволчеството сред младите хора, както и подчертаване на съществената му роля в ежедневието на гражданите на България.

Що се касае до съществуващата младежка инфраструктура (основно двете бази на Общински младежки дом), следва да се мисли за подобряване на имиджа и функционалността им и как те да се превърнат в естествено средище за младите хора.

**Двете бази** на **Младежкия дом (Център и „Мошино“)** са ключова за младото поколение инфраструктура, но значителна част от младежите не ги припознават като привлекателни и според тях са се отдалечили от основната си функция – да домакинстват „младежката земя“. Младите хора между 15 и 19 години по-често изразяват положителна оценка, докато по-критични са младежите на възраст между 20 и 24 години, като и тези с по-висок жизнен стандарт.

***Посещение/членуване на/в младежки домове и организации***

Много малка част от младежите на Перник споделят, че посещават младежки домове и организации. Някои от тях имат досег, макар и не системно. Участието или въвличането в структурирана „младежка земя“ има своето възрастово обуславяне. Колкото по-млади са те, толкова по-често посещават младежки дом/клуб/организация. Отчетливо с напредването на възрастта, тази активност затихва. Заетостта, професионалната реализация, семейният живот, безспорно са фактори в този процес. В тази насока е необходимо да се мисли за това как да се повиши въвличането на млади хора в подобен тип жива инфраструктура.

***Международен младежки център (ММЦ)***

През 2020 г. Община Перник спечели проект „Изграждане на младежки център Перник – модел на високи стандарти на младежка работа“, финансиран по програма „Местно развитие, намаляване на бедността и подобрено включване на уязвими групи“ и Финансовия механизъм на Европейското икономическо пространство (ФМ на ЕИП) 2014-2021 г. Програмен оператор е Министерство на образованието и науката. Община Перник изпълнява проекта в партньорство с младежка организация „Intermezzo” – Норвегия и „Движение за околната среда на Войводина“ – Сърбия.

Дейността на центъра стартира на 20.10.2020 г. Основната цел на проекта е изграждане на подходяща инфраструктура и въвеждане на ефективни мерки и дейности, насочени към социално включване и личностно развитие на младите хора на територията на общината, със специален фокус върху уязвимите групи. Предмет на дейността, която извършва ММЦ, е социално сближаване – информационни кампании, дни на отворените врати, срещи с ученици и ученически съвети; образователни дейности, в т. ч. неформални обучения и развитие на доброволчеството; обмен на добри практики на национално и международно ниво; клубове и занимания по интереси.

Със заповед № 2221 на Кмета на община Перник, от 05 декември 2022 г. Международен младежки център – Перник е част от състава на Консултативния съвет за младежка политика.

Общинският годишен план за младежта следва целите на Общинската стратегия за младежта и е инструмент за тяхното постигане. Той отразява местната специфика, удовлетворявайки нуждите, потребностите и очакванията на младите хора на местно ниво. В него се конкретизират целите и приоритетите на общинската политика за младежта:

1. Активни млади хора;
2. Създаване на благоприятни условия и подкрепяща среда за личностно и професионално развитие и реализация на младите хора;
3. Насърчаване на двигателна активност и здравословен начин на живот;
4. Повишаване качеството на младежката работа.

Обявените стратегически цели са и основен критерий за финансово подпомагане, от страна на Община Перник, на дейности на неправителствени организации, включени в настоящия Годишен план.

**СТРАТЕГИЧЕСКА ЦЕЛ 1: АКТИВНИ МЛАДИ ХОРА**

**Оперативна цел 1: Повишаване информираността на младите хора**

***Задача:*** *Популяризиране на основни информационни канали за младите хора.*

***Задача:*** *Публикуване на актуална младежка информация.*

***Задача:*** *Изработване на механизъм за обратна връзка (от младите хора към Общината).*

**Оперативна цел 2: Улесняване на достъпа до информация за възможности**

***Задача:*** *Изграждане на единен информационен младежки портал.*

***Задача:*** *Създаване на специализирани информационни точки (само за младежка информация).*

***Задача:*** *Популяризиране на европейски информационни мрежи (Eurodesk, EYCA и ERYICA).*

**Оперативна цел 3: Повишаване на социалните умения и компетенции**

***Задача:*** *Създаване на условия за повишаване на социалните умения и*

*компетенции на младите хора.*

***Задача:*** *Провокиране на интереса за развитие на умения и компетенции.*

***Задача:*** *Създаване на възможности за придобиване на умения и компетенции.*

**Оперативна цел 4: Стимулиране на младежката активност за осъществяване на дейности на местно ниво**

***Задача:*** *Подобряване на сътрудничеството между различни заинтересовани страни за популяризиране на съществуващи младежки програми (Международна награда на херцога на Единбург, ABLE, Организация на български скаути, Младежки делегати към ООН и др.).*

***Задача:*** *Подобряване на обмена на информация Община-НПО-младежи.*

***Задача:*** *Представяне на добри практики и възможности за мултиплициране.*

***Задача:*** *Изпълнение на Програма за младежки дейности – механизъм за финансово подпомагане на младежки инициативи.*

**Оперативна цел 5: Насърчаване на младите хора от малките населени места**

***Задача:*** *Изработване на канали/механизми за достигане и обхващане на младите хора от малките населени места.*

***Задача:*** *Насърчаване на сдружаването и самоорганизирането на младежи в малки населени места.*

***Задача:*** *Подкрепа на инициативи, реализиращи се в малки населени места.*

**СТРАТЕГИЧЕСКА ЦЕЛ 2: СЪЗДАВАНЕ НА БЛАГОПРИЯТНИ УСЛОВИЯ И ПОДКРЕПЯЩА СРЕДА ЗА ЛИЧНОСТНО И ПРОФЕСИОНАЛНО РАЗВИТИЕ И РЕАЛИЗАЦИЯ НА МЛАДИТЕ ХОРА**

**Оперативна цел 1: Насърчаване на младите хора за продължаващо образование и обучение, включително и неформално обучение**

***Задача:*** *Създаване на база данни с възможностите за обучение и учене в община Перник извън системата на формалното образование.*

***Задача:*** *Популяризиране на неформалното учене и възможностите за участие.*

***Задача:*** *Създаване на възможности за участие в неформално обучение/учене.*

**Оперативна цел 2: Насърчаване на младите хора за участие на пазара на труда и към заетост**

***Задача:*** *Подкрепа на кариерно допълнително консултиране и ориентиране.*

***Задача:*** *Подкрепа на дейности за изграждане на допълнителни умения за участие на пазара на труда.*

***Задача:*** *Насърчаване на инициативи за осъществяване на връзки с бизнеса и ангажирането му в процеса на младежка заетост.*

***Задача:*** *Насърчаване на младежко бизнес и социално предприемачество.*

**Оперативна цел 3: Стимулиране на творческия потенциал**

***Задача:*** *Създаване на условия за провеждане на дейности, насърчаващи развитието на творческия потенциал на младите хора.*

***Задача:*** *Създаване на условия за реализиране на творческия потенциал на младите хора.*

**Оперативна цел 4: Насърчаване на доброволчество и участието на младите хора в доброволчески дейности**

***Задача:*** *Популяризиране на доброволчеството.*

***Задача:*** *Създаване на механизъм за валидиране на участието и резултатите от учене на младите хора от доброволчески дейности.*

***Задача:*** *Създаване на среда за насърчаване, подкрепа, организиране и провеждане на доброволчески инициативи.*

**Оперативна цел 5: Насърчаване на младите хора към устойчиво развитие, опазване на околната среда и борба с климатичните промени**

***Задача:*** *Повишаване на информираността и ангажираността на младите с 12-те Цели за устойчиво развитие на ООН.*

***Задача:*** *Повишаване на информираността и ангажираността на младите хора с проблемите на околната среда и климатичните промени.*

***Задача:*** *Насърчаване на младите хора към участие в екологични дейности, кампании и инициативи.*

***Задача:*** *Насърчаване на младите хора за разделно събиране на отпадъците.*

***Задача:*** *Насърчаване на младите хора към „зелено“ мислене и поведение.*

**СТРАТЕГИЧЕСКА ЦЕЛ 3: НАСЪРЧАВАНЕ НА ДВИГАТЕЛНА АКТИВНОСТ И ЗДРАВОСЛОВЕН НАЧИН НА ЖИВОТ**

**Оперативна цел 1: Повишаване на информираността на младите хора**

***Задача:*** *Провеждане на целенасочена информационна кампания за насърчаване на здравословен начин на живот.*

***Задача:*** *Провеждане на целенасочена информационна кампания за добро психично здраве.*

**Оперативна цел 2: Изграждане на навици за двигателна активност и практикуване на спорт в свободното време**

***Задача:*** *Подкрепа на младежки инициативи за допълнителна двигателната активност.*

***Задача:*** *Създаване на база данни с възможности и локации за двигателна активност.*

***Задача:*** *Осигуряване на условия и инфраструктура – модернизиране и поддържане.*

***Задача:*** *Осигуряване на лесен и равен достъп до спортна и туристическа инфраструктурата.*

**Оперативна цел 3: Превенция на рисковото поведение**

***Задача:*** *Повишаване информираността на младите хора.*

***Задача:*** *Повишаване на капацитета на младежките работници за идентифициране на поведение и подкрепа на млади хора с цел превенция.*

***Задача:*** *Създаване на условия за изграждане на умения сред младите хора за справяне с рискови ситуации.*

***Задача:*** *Подкрепа за специализирани неправителствени организации, които работят по програми за превенция.*

***Задача:*** *Подкрепа на млади хора в риск – осигуряване на достъп до консултации и експертна помощ.*

**СТРАТЕГИЧЕСКА ЦЕЛ 4: ПОВИШАВАНЕ КАЧЕСТВОТО НА МЛАДЕЖКАТА РАБОТА**

**Оперативна цел 1: Подобряване на инфраструктурата за младежка работа**

***Задача:*** *Изграждане на Младежки център – Перник.*

***Задача:*** *Осигуряване на достъп на младежки организации, неформални групи и младежки работници до младежката инфраструктура.*

***Задача:*** *Структуриране и функциониране на открити младежки пространства.*

**Оперативна цел 2: Осигуряване на стандарти за младежка работа на местно ниво**

***Задача:*** *Установяване на младежките работници в община Перник.*

***Задача:*** *Разработване и прилагане на минимални стандарти за младежка работа, гарантиращи качество на младежките услуги.*

***Задача:*** *Повишаване на компетенциите на младежките работници – продължаващо обучение.*

***Задача:*** *Привличане, осигуряване на обучение и подкрепа на нови младежки работници.*

**ОЧАКВАНИ РЕЗУЛТАТИ ОТ ИЗПЪЛНЕНИЕТО НА ОБЩИНСКИ ГОДИШЕН ПЛАН ЗА МЛАДЕЖТА 2024**

1. Увеличен брой на НПО и организирани млади хора в общината. Повишена активност на организациите и младежите.
2. Увеличен брой младежи, участващи в младежко доброволчество.
3. Увеличаване броя на младежките инициативи.
4. Повишен дял (%) на младите хора, посещаващи и ангажирани в дейности на младежката инфраструктура на общината (закрити и открити младежки пространства).
5. Увеличен брой младежки работници и повишено качество на младежките услуги.
6. Активно участие на младите хора в процесите на вземане на решения на местно ниво.
7. По-добра информираност на младите хора за възможностите за професионална и личностна реализация.
8. Повишен дял (%) на младите хора, активно участващи на пазара на труда и трайно заети.
9. Повишаване нивото на информираност и подобрено общо състояние на младите хора (здравословно, икономическо, социално).
10. Повишаване на броя млади хора, практикуващи спортни дейности.
11. Създаване на добри условия за осмисляне на свободното време на младежите.
12. Активизиране на участието на младите хора при решаване на младежките проблем.
13. Наличие на стабилни и работещи модели за превенция на младежката престъпност.
14. Намаляване на броя на правонарушенията, извършвани от млади хора.

**Община Радомир**

Общинският план за младежта за 2024 година определя целите и приоритетите на младежката политика в община Радомир в изпълнението на Закона за младежта и в съответствие с Проект на Националната стратегия за младежта (2021-2030 г.), формирани според техните потребности и синхронизирана с приоритетите на европейската политика за младежта.

1. **ОСНОВНА ЦЕЛ -** Създаване на устойчиви политики за инвестиране в младите хора, като значим социален капитал и мобилизиране на потенциала им за развитието на община Радомир.

В Резолюцията на Съвета на Европейския съюз и на представителите на правителствата на държавите членки, заседаващи в рамките на Съвета, относно рамка за европейско сътрудничество по въпросите на младежта и в стратегия на Европейския съюз за младежта за периода 2019-2027 г. са изведени приоритети, които са базови и за настоящия Общински план за младежта:

1. Свързване на ЕС с младежта;
2. Равенство между всички полове;
3. Приобщаващи общества;
4. Информация и конструктивен диалог;
5. Психично здраве и благоденствие;
6. Осигуряване на подкрепа на младежта в селските райони;
7. Качествена заетост за всички;
8. Качествено учене;
9. Пространство и участие за всички;
10. Устойчива зелена Европа;
11. Младежки организации и европейски програми за младежта.

Животът на младите хора, проблемите на младежите, тяхната професионална реализация и мястото им в обществения живот са едни от важните приоритети на община Радомир.

**II. ОСНОВНИ ПРИНЦИПИ ПРИ РЕАЛИЗИРАНЕ НА ОБЩИНСКИЯ ГОДИШЕН ПЛАН ЗА МЛАДЕЖТА**

• Съответствие на Общинския годишен план с националните, европейските и международните стратегически документи;

• Законосъобразност;

• Недискриминация, обществена солидарност и толерантност към всички групи младежи;

• Децентрализация;

• Многосекторен подход;

• Равен достъп за всички младежи в община Радомир;

• Иновативност в процеса на планиране и предоставяне на услуги за младежи, младежки проекти и инициативи;

• Прозрачност и икономичност при усвояването на финансовите средства.

**III. ЦЕЛЕВА ГРУПА** – Общинският план за младежта е насочен към:

* младите хора от 15 до 29 г. - ученици, работещи, безработни, младежи в неравностойно положение, без разлика в техните социални, имуществени, образователни, политически, етнически или религиозни различия;
* младежките структури, чиято дейност се осъществява на територията на община Радомир;
* работещите младежи и други специалисти, които са директно ангажирани с предоставянето на услуги или други дейности в подкрепа на младежкото развитие.

**IV. АНАЛИЗ НА ПРЕДИЗВИКАТЕЛСТВАТА ПРЕД МЛАДЕЖТА**

1. **Демографска перспектива**

Като най-характерна черта, характеризираща младите хора се очертава стремежът им към независимост и самореализация, към самостоятелни решения и индивидуален подход, относно решаване на житейските им проблеми.

Широкият обхват на проблемите на младите хора, налага прилагането на многосекторен подход в политиката за младежта. Необходимо е тясно сътрудничество с други компонентни органи в областта на: образованието, трудовата заетост, здравеопазването, конкурентноспособността, както и осигуряване на конструктивен диалог с младите хора при формулирането, изпълнението и оценката на младежката политика.

Демографската картина за община Радомир, както и за цялата страна е променяща се - населението застарява, както в резултат на естествените процеси на раждаемост и смъртност, така и в резултат на засилените миграционни процеси. Нарастването на обема на вътрешната миграция все по-често е продиктувано от икономически причини, в т.ч. търсене на работни места.

Община Радомир е разположена на площ от 506 кв.км. Има 32 населени места с общо население 18027 жители по постоянен адрес/ към 15.12.2023 г./.

1. **Икономическа активност и кариерно развитие на младите хора**

Намаляват привлекателните възможности за икономическа активност и професионална реализация на младите хора в малките населени места и селските райони. Броят на младите хора в общината намалява. Основна част от тях живеят в града. Очертава се движение от града към по-големите градове.

Обучаващите се младежи в средните училища /9-12 клас/ в град Радомир са 367. В повечето случаи младите хора нямат практически и трудов опит по придобитата специалност след завършване на своето образование и трудно се включват на пазара на труда. Необходимо е да се положат усилия за плавното преминаване на младите хора след завършване на средното си образование към пазара на труда, чрез разширяване на стажовете и практиките в реалния сектор. Принос в тази посока е въвеждането на дуално обучение в някои от специалностите за придобиване на професионална квалификация в ТПГ „Н. Й. Вапцаров” и ПГТ „Ю. Гагарин“.

Системата на дуалното професионално образование и обучение се е доказала в най-развитите икономики на Европа като ключов инструмент за осигуряване на млади квалифицирани специалисти, които от училището влизат директно на пазара на труда и допринасят за растежа на икономиката и за висока младежка заетост. В тази система водещ партньор на училищата е частният сектор, който не само инвестира в своите бъдещи кадри, но и споделя отговорността за качеството на професионалното обучение. В отговор на нарастващите нужди на българската икономика и високата младежка безработица в България се въвежда системата на дуалното обучение. Съществен елемент от това обучение е, че то се организира въз основа на партньорство между училището и един или няколко работодатели и се осъществява във втория гимназиален етап за ученици, навършили 16 години.

Предимствата на такава форма на обучение са много, особено за самите ученици, които освен че получават заплащане (обикновено между една трета и половината от обичайната заплата), придобиват и практически опит по време на обучението си. В резултат на това те излизат подготвени на пазара на труда, което пък позволява започването на по-добра работа срещу по-високо заплащане. Погледнато от по-широк ъгъл, дуалната форма на обучение играе важна роля и за икономиката на съответната страна, която го прилага, като оказва пряко влияние върху намаляването на младежката безработица с всички ползи, следващи от това.

По данни на Бюрото по труда, структурата на безработните за последните 3 години изглежда така:

|  |  |
| --- | --- |
| Регистрирани безработни лица, 2021 г. | 489 |
| Регистрирани безработни лица, 2022 г. | 372 |
| Регистрирани безработни лица, 2023 г. | 342 |

Tабл.1.

|  |  |  |  |  |
| --- | --- | --- | --- | --- |
|  |  | **2023г.** | **2022г.** | **2021г.** |
| 1 | Брой безработни младежи от 18 до 29 години | 48 | 43 | 56 |

Табл.2.

Анализът на данните от Табл. 2 показва, че през 2023 г.безработните лица-младежи са намалели в сравнение с тези през 2021 г., но са се увеличили с тези в сравнение с 2022г.

Регистрираните безработни младежи от 18 до 29 години според образованието си са:

- с начално образование и без образование-1;

- с основно образование-8;

- със средно професионално образование-12;

- със средно образование без професия-20.

- с висше образование-7.

Високата квалификация, опитът и уменията в определена област са основни характеристики на всяко работно място. За заемането на много от тях работодателите често поставят и допълнителни изисквания, съобразени с характера на работата – компютърна грамотност, отлично владеене на един или повече езици, мотивация на работа и други. Анализът на младежката безработица показва, че ниското или неподходящо образование и липса на квалификация са сред основните причини за безработица на младежите в България. Освен изброените структурни фактори сред причините за младежката безработица и неактивност са и липсата на професионален и/или трудов опит, липсата на ключови умения и трудови навици, преждевременно напускане на училище, както и загубата на трудова мотивация, поради продължителен престой без работа.

**V. ПРИОРИТЕТИ, СПЕЦИФИЧНИ ЦЕЛИ И ДЕЙНОСТИ ЗА ПРОВЕЖДАНЕ НА ОБЩИНСКАТА ПОЛИТИКА ЗА МЛАДЕЖТА И МЕРКИ ЗА ПОСТИГАНЕТО ИМ**

**Приоритет 1: Качествено формално и неформално образование, насърчаване на икономическата активност и кариерното развитие на младите хора и ограничаване на младежката безработица:**

***Специфична цел:***Създаване на благоприятна, насърчаваща и подкрепяща среда за качествено образование и професионална реализация и живот на младите хора в община Радомир:

*Цел 1: Разширяване на дуалното обучение за професионална реализация и живот на младите хора в община Радомир.*

*Цел 2: Консултантски и информационни услуги и обучения в подкрепа на неформалното образование и личностното и общественото развитие на младите хора, както и консултиране на неактивни младежи, които не учат, не работят и не са регистрирани в ТД „Бюро по труда“.*

*Цел 3: Координиране на работата по създадения Механизъм за съвместна работа на институциите по обхващане, включване и предотвратяване на отпадането от образователната система на подлежащите деца и ученици в задължителна предучилищна и училищна възраст.*

*Цел 4: Подкрепа на младежи в неравностойно положение, чрез обучение и консултации.*

*Цел 5: Кaриeрнo кoнcултирaнe и прoфecиoнaлнo oриeнтирaнe - инфoрмaция oтнocнo възмoжнocтитe зa рeaлизaция и oбучeниe на учениците след завършване на средното си образование.*

**Приоритет 2: Повишаване на гражданската активност**

***Специфична цел:*** Активност и гражданско участие на младите хора чрез доброволчество, дискусии и дебати, форми на самоуправление и партниране с институциите.

*Цел 1: Насърчаване на самоорганизирането на младите хора.*

*Цел 2: Популяризиране и мултиплициране на добри практики на младежка гражданска активност.*

*Цел 3: Създаване на условия за подкрепа и реализиране на младежки кампании и младежки инициативи.*

*Цел 4: Осигуряване на ефективно представителство на младите хора във формирането, изпълнението и оценката на секторните политики на общинско ниво.  
 Цел 5: Подпомагане стремежите на младите хора и техните възможности в разработването на микропроекти и внедряването им, насърчаване на различни структури на сдружаване, каквито са младежки неправителствени организации, младежки центрове и групи, организирани от самите младежи.*

*Цел 6: Организиране на информационни и образователни кампании за превенция на правонарушенията, извършвани от младежи.*

*Цел 7:Популяризирането и развитието на доброволчеството сред младите хора и участието им чрез проекти и програми*.

**Приоритет 3: Постигане на равенство, многообразие и приобщаване**

***Специфична цел:*** Създаване на условия за общуване, разбиране и толерантност, превенция на дискриминацията, агресията и отхвърлянето.

*Цел 1:Насърчаване партньорствата между институции и неправителствени организации, които работят за превенция и преодоляване на дискриминацията и насилието сред младите хора.*

*Цел 2:Подкрепа на информационни кампании и младежки обучения, свързани с противодействие на нетолерантността, дискриминацията, насилието и езика на омразата.*

*Цел 3:Фокус върху развитието на социални умения и съвместно общуване на младежи от различна културна среда.*

*Цел 4:Идентифициране на позитивни модели за подражание, които да вдъхновяват и мотивират младите хора от уязвими общности.*

**Приоритет 4: Подобряване достъпа до информация и качествени услуги.**

***Специфична цел:*** Улесняване на достъпа до качествени информационни услуги и равнопоставен достъп за пълноценното личностно и обществено развитие на младите хора в съответствие с потребностите и интересите им.

*Цел 1:*  *Развитие и усъвършенстване на информационните технологии при работа с младите хора.*

*Цел 2: Информираност за нагласите, потребностите и проблемите на младите хора. Свеждане на информацията до по-широка общественост.*

*Цел 3: Осигуряване на достъп до институциите на младежи с увреждания.*

*Цел 4: Усъвършенстване работата на младежките организации и задълбочаване контактите с Общинската администрация и Общинския съвет.*

*Цел 5: Популяризиране на насоките на европейската младежка политика.*

*Цел 6: Популяризирането на програмите за реализиране на младежки проекти на европейско ниво.*

**Приоритет 5: Създаване на привлекателна среда за развитие на младите хора в малките населени места на територията на община Радомир.**

***Специфична цел:*** Създаване на равен шанс за развитие на младите хора от малките населени места и селските райони.

*Цел 1: Стимулиране на младежкото предприемачество в сферата на земеделието, животновъдството, туризма и др. сектори с местно значение*

*Цел 2: Насърчаване на партньорството между културни институции- читалища и младежите от населеното място.*

*Цел 3: Изграждане на младежки зони или младежки пространства за информация и достъп до културни ресурси, спортни и младежки услуги.*

*Цел 4: Активизиране на младите хора, за включването им във фестивалите, съборите и празниците, посветени на традиционния фолклор и съвременното изкуство.*

*Цел 5: Разработване на местни програми, адресиращи потребностите на младите хора.*

**Приоритет 6: Насърчаване на здравословния начин на живот и постигане на психично здраве**

***Специфична цел:***Постигане на добро физическо и психично здраве, спорт и физическа активност

*Цел 1: Разяснителна и превантивна дейност за опасността от болестите, предавани по полов път.*

*Цел 2: Насърчаване на физическата активност на младежите.*

*Цел 3: Подкрепа на спортните инициативи на младите хора.*

*Цел 4: Провеждане на кампании за избягване на ранното майчинство.*

*Цел 5: Здравна профилактика сред младите хора.*

*Цел 6: Провеждане на политика за справяне с проблема със злоупотребата на тютюневи изделия, наркотици и алкохол.*

*Цел 7: Популяризиране и стимулиране на местни спортни и танцови клубове, като място за спортуване, фитнес и социално общуване.*

*Цел 8: Дискусии и работа със здравния медиатор.*

**Приоритет 7: Формиране на отношение и навици за екологично поведение и опазване на околната среда.**

***Специфична цел:*** Осъзнато екологично поведение, базирано на ценности, нагласи и екологична култура.

*Цел 1: Разширяване на познанията и културата на младите хора в областта на опазването на околната среда посредством училищни и извънучилищни учебни програми.*

*Цел 2: Провеждане на информационни и разяснителни кампании, насочени към младите хора, целящи опазване на околната среда и природните ресурси.*

*Цел 3: Подкрепа за проекти и инициативи, целящи формиране на знания, умения, нагласи и ангажираност с екологичните проблеми и тяхното решаване.*

*Цел 4: Стимулиране и подкрепа на доброволчески инициативи в областта на околната среда и формиране на устойчива екологична култура и поведение.*

**Приоритет 8: Създаване на условия за оползотворяване на свободното време и насочване към творчеството и културата.**

***Специфична цел:*** Ефективно осмисляне на свободното време чрез дейности, допълващи и стимулиращи личностното развитие.*.*

*Цел 1:Насърчаване партньорството между младежките организации и образователни, културни, спортни, здравни организации и институции относно оползотворяване на свободното време , съобразно интересите на младите хора.*

*Цел 2: Подкрепа на дейности и инициативи за повишаване на творческите умения и компетентности на младите хора.*

*Цел 3: Подкрепа за мобилни форми на изкуство и култура, предоставяне на мобилни услуги под формата на занимания по театър, рисуване, танци и др.*

*Цел 4: Укрепване връзката на младите хора с традиции, бит и история чрез стимулиране на участието им в културно-исторически клубове, фолклорни състави и др.*

*Цел 5: Подкрепа за участие на младежите в младежки срещи, фестивали, работилници за изкуства.*

*Цел 6: Стимулиране посещението на младите хора на културни събития и мероприятия.*

**VI.ОРГАНИЗАЦИЯ И КООРДИНАЦИЯ НА ДЕЙНОСТИТЕ ЗА ПОСТИГАНЕ НА ЦЕЛИТЕ**

Община Радомир отговаря за провеждането на общинската политика за младежта и изпълнението на дейностите. Отдел „Хуманитарни дейности ", МКИЦ „Европа", МКБППМН и ЦПЛР - ОДК организират и координират изпълнението на инициативите, които се подпомагат от учебните заведения, читалища, Бюро по труда, спортни клубове, КМС, младежки организации, НПО и предприемчиви младежи.

Дейностите, заложени в Плана ще бъдат финансирани от следните източници:

* Община Радомир - бюджет;
* Външни източници – разработване и участие в проекти;

- Дарения и спонсорство.

За ефективното реализиране на Плана е изключително важна координацията и взаимодействието между общинската администрация и институциите на територията на общината и извън нея: МОН, Министерството на младежта и спорта, Областна администрация, Кметствата на населените места, НПО, представители на бизнеса, училища, читалища, спортни клубове.

**VII. ДЕЙСТВИЯ ПО НАБЛЮДЕНИЕ, ОЦЕНКА И АКТУАЛИЗАЦИЯ НА ОБЩИНСКИЯ ПЛАН НА МЛАДЕЖТА**

Общинският план за младежта се приема от Общински съвет по предложение на кмета на Община Радомир. Ежегодно Общински съвет - Радомир приема Годишен отчет за изпълнение на Общинският план за младежта.

Мониторинг на текущото изпълнение на утвърдените дейности се осъществява от отдел „Хуманитарни дейности“ в Община Радомир.

**VIII. OЧАКВАНИ РЕЗУЛТАТИ ОТ ИЗПЪЛНЕНИЕТО НА ОБЩИНСКИ ГОДИШЕН ПЛАН ЗА МЛАДЕЖТА 2024г.**

1. Създадена благоприятна, насърчаваща и подкрепяща среда за качествено образование и професионална реализация и живот на младите хора в община Радомир
2. Постигната активност и гражданско участие на младите хора чрез доброволчество, дискусии и дебати, форми на самоуправление и партниране с институциите.
3. Създадени условия за общуване, разбиране и толерантност, превенция на дискриминацията, агресията и отхвърлянето.
4. Улеснен достъпа до качествени информационни услуги и равнопоставен достъп за пълноценното личностно и обществено развитие на младите хора в съответствие с потребностите и интересите им.
5. Създаден равен шанс за развитие на младите хора от малките населени места и селските райони.
6. Постигнато добро физическо и психично здраве, спорт и физическа активност
7. Постигнато осъзнато екологично поведение, базирано на ценности, нагласи и екологична култура.
8. Постигнато ефективно осмисляне на свободното време чрез дейности, допълващи и стимулиращи личностното развитие.

**IX. РЕД И ОРГАНИЗАЦИЯ НА ОСИГУРЯВАНЕ НА ПУБЛИЧНОСТ ПЛАНА**

Общинският план се приема от Общинския съвет, след което се публикува на сайта на Община Радомир.

**Община Брезник**

**Стратегическа цел: Насърчаване на неформалното обучение**

**Оперативна цел:**

Повишаване на достъпа до неформално обучение за развитие на ключови компетентности;

Повишаване на качеството на неформално обучение

Дейности/мерки, заложени по НСМ:

Подкрепа за неформалното обучение чрез разширяване на мрежата от доставчици;

Насърчаване на участието на младите хора в неформално обучение и информално учене;

Адаптиране и насърчаване на прилагането на стандарти за качество;

Създаване на инструменти за валидиране и разпознаване на умения, придобити в рамките на неформално обучение, информално учене и на резултати от учене чрез опит

**Дейности на институцията:**

Съвместна работа с Регионален младежки център – Брезник

Провеждане на срещи с млади хора, които не учат и не работят, с цел предоставяне на информация за обучителни курсове.

**Наименование на индикатора**:

Дял млади хора, включени и участвали в неформално обучение;

Дял млади хора от малките населени места (малки градове и села), включени и участвали в неформално обучение;

Брой стандарти за качество;

Брой организации, които ги използват

Брой разработени и адаптирани инструменти;

Брой млади хора, валидиращи умения през инструментите

**Стратегическа цел: Насърчаване на заетостта и подкрепата за млади хора, които не учат, не работят и не се обучават (NEETs)**

**Оперативна цел:**

Насърчаване на заетостта на младите хора

Насърчаване на включването в образование и заетост на млади хора, които не учат, не работят и не се обучават (NEETs)

Дейности/мерки, заложени по НСМ:

Осигуряване на възможности за обучение, за професионална квалификация и ключови компетентности, съобразно търсенето на пазара на труда

Насърчаване осигуряването на възможности за заетост, вкл. качествени платени стажове, стажуване и чиракуване на младежи в неравностойно положение

Насърчаване достигането и активирането на младежите от групата NEETs, вкл. чрез засилване на партньорствата на младежките организации с местни институции. Разработване и прилагане на услуги за социално включване на младежи от групата NEETs

**Дейности на институцията:**

Включване на безработни младежи в национални програми за заетост – „Старт в кариерата“, „Работа“ , "Младежка заетост", "Родители в заетост" др. Включване в обучения за професионална квалификация в ЦПО.

Провеждане на срещи с млади хора, които не учат и не работят, с цел предоставяне на информация за обучителни курсове.

Наименование на индикатора:

Коефициент на заетост (15-29 навършени години);

Коефициент на безработица (15 – 29 навършени години)

Дял на младежите (15 – 29 навършени години), които са незаети и неучастващи в образование и обучение

**Стратегическа цел:**

Насърчаване на ангажираността, участието и овластяването на младите хора

**Оперативна цел:**

Повишаване на нивото на овластяване и качествено участие на младите хора в процесите на вземане на решения на местно, национално и европейско ниво

Осигуряване на подкрепяща среда за младежките организации и популяризиране на ползи от тяхната работа.

**Дейности/мерки, заложени по НСМ:**

Подкрепа и насърчаване на доброволчеството, както и регулиране на доброволческите дейности

Ангажиране на неорганизирани младежи в различни форми на гражданско участие, доброволчество и младежки дейности

Насърчаване на обмена на информация и сътрудничество между младежките организации, клубове и младите хора

Насърчаване на партньорството за качествено младежко участие и овластяване в процесите на вземане на решения на местно ниво

Надграждане на съществуващите механизми за качествено младежко участие в процесите на вземане на решения на национално ниво

Популяризиране и развитие на формите за участие в процесите за вземане на решения на Европейско ниво

Повишаване на капацитета и устойчивостта на младежките организации

Повишаване на информираността за възможностите за финансиране на младежки проекти и оптимизиране на процедурите за кандидатстване

**Дейности на институцията:**

Ден на българската община – стимулиране на структурния диалог на местно ниво между

младежите и лицата, представляващи общински институции с роля върху

формирането на младежките политики

Информационна кампаня за възможни младежки проекти за финансиране

**Наименование на индикатора:**

Дял млади хора, участващи в доброволчески инициативи и проекти;

Дял на млади хора, информирани относно ползите за доброволчество;

Дял на младите хора, членуващи в младежки организации;

Дял на млади хора, част от неформални групи;

Дял на общините с функциониращо КМС;

Брой млади хора членуващи в КМС;

Ниво на удовлетвореност на младите хора от функционирането на КМС и от участието им в процесите на вземане на решения;

Брой млади хора, част от институционални механизми за вземане на решения на национално ниво;

Брой младежки организации, обхванати в дейности за повишаване на капацитета и устойчивостта;

Брой младежки организации, кандидатстващи за финансиране на младежки програми и проекти;

Брой млади хора, включени в младежки проекти;

Брой млади хора имладежки организации, които посещават НИСМ

**Стратегическа цел:**

Развитие и утвърждаване на младежката работа в национален мащаб

**Оперативна цел:**

Създаване на механизъм за разпознаване и развитие на младежка работа и разпространението ѝ

Насърчаване на иновативни подходи в младежката работа

Дейности/мерки, заложени по НСМ:

Създаване на междусекторен координационен механизъм за развитие и разширяване на обхвата на младежката работа

Подкрепа за разпознаването, развитието и утвърждаването на младежката работа като фактор за личностно, социално и професионално развитие на младите хора

Подкрепа за развитието на мобилна младежка работа

Насърчаване използването на дигитални инструменти в младежката работа

**Наименование на индикатора:**

Брой заседания на координационния механизъм

Брой млади хора, обучаващи се в специалности „Младежки работник“ и „Неформално обучение “;

Брой младежки работници, трайно ангажирани с младежка работa

Брой младежки организации, използващи дигитални и други иновативни форми на младежка работа

**Стратегическа цел:**

Свързаност, толерантност и европейска принадлежност

**Оперативна цел:**

Насърчаване на социалното включване на младите хора от уязвими групи

Насърчаване на толерантност и ненасилие, превенция на агресия сред младите хора, включително и в онлайн пространствата

Засилване на чувство за принадлежността към ЕС и споделяне на европейските ценности

**Дейности/мерки, заложени по НСМ:**

Подкрепа за проекти и инициативи, насочени към младежи от уязвими групи в риск от социално изключване

Повишаване на информираността на младите хора във връзка с проблемите на младежите от уязвими групи

Подкрепа на информационни кампании и младежки обучения, свързани с демокрация, права на човека и върховенство на закона

Насърчаване на партньорствата между институции и неправителствени организации, които работят за превенция и преодоляване на дискриминацията и насилието сред младите хора

Популяризиране на европейските ценности

Подкрепа за инициативи, свързани със запознаване с дейността и принципите на ЕС и европейските институции

**Дейности на институцията:**

Беседи и индивидуални консултации с ученици и родители за намаляване броя на необхванатите и отпадащи ученици в гимназиална степен на образование;

Прожекции на специализирани филми, посветена на проблемите на младите хора;

Превенция на правонарушенията, извършвани от млади хора;

Организиране на информационни и образователни кампании за превенция на правонарушенията, извършвани от млади хора; Включване на младежите правонарушители в културни и спортни мероприятия;

Усилията на Община Брезник и на Местната комисия за БППМН са насочени към намаляване броя на противообществените прояви, като се акцентира върху насилието, рисковото поведение в интернет, засилване на интереса на младежите за извънкласни дейности, насърчаване на физическата активност, спорта и творческите способности. Важна цел е постигането на траен възпитателен ефект върху извършители на противообществени прояви;

**Наименование на индикатора:**

Дял на младежите в риск от социално изключване;

Дял на младежките, обхванати в информационни дейности;

Дял на младежите, демонстриращи толерантно поведение и отношение;

Брой младежи, обхванати в дейности, насърчаващи толерантността и противодействие на език на омразата;

Брой дейности, насърчаващи толерантността и противодействие на език на омразата;

Брой млади хора, отстояващи демокрацията, върховенството на закона и правата на човека;

Брой млади хора, обект на насилие от връстници;

Брой млади хора, жертви на кибернасилие и онлайн тормоз

Дял на младежите с чувство за принадлежност към ЕС

Дял млади хора, обхванати от инициативи;

Брой реализирани инициативи

**Стратегическа цел:**

Насърчаване на здравословен и природощадящ начин на живот

**Оперативна цел:**

Създаване на условия и насърчаване на младите хора към здравословен начин на живот, здравословно хранене, физическа активност и спорт

Превенция на проблеми, свързани с психичното здраве на младите хора

Превенция на проблеми, свързани със сексуалното и репродуктивно здраве на младите хора

Постигане на осъзната промяна в мисленето и поведението на младите хора по отношение на опазване на околната среда

**Дейности/мерки, заложени по НСМ:**

Създаване на условия и насърчаване на физическата активност и спорта

Повишаване на осведомеността по темите за здравословен начин на живот и здравословно хранене

Повишаване информираността на младите хора за получаване на психологична подкрепа

Осигуряване на достъп до услугата психологична подкрепа за младите хора

Повишаване на информираността по темата за сексуалното и репродуктивно здраве на младите хора

Насърчаване използването и прилагането на методологии за здравно образование

Подкрепа за повишаване на родителските умения на младите родители

Разширяване на познанията на младите хора в областта на опазването на околната

среда, включително индивидуалния им принос

Подкрепа за младежки проекти и инициативи, целящи формиране на знания, умения, нагласи и ангажираност с екологичните проблеми и тяхното решаване

**Дейности на институцията:**

Провеждане на празник на движението и спорта през месец май 2023 г. под надслов „Да спортуваш е модерно“;

Организиране на турнири по волейбол, футбол и бадмингтон за ученици и младежи от училищата.

На територията на община Брезник са регистрирани и развиват дейност следните спортни клубове, финансирани от Общината:

Волейболен клуб „Чорни”, гр. Брезник

Клуб по карате СК „Ороши киокушин-Брезник”

Футболен клуб „Чорни”, гр. Брезник

Футболен клуб „Черногорец”, с. Ноевци

Футболен клуб „Буря”, с. Кошарево

Футболен клуб „Балкан“, с. Банище

„Обединен спортен клуб Чорни-2004“- Брезник, със седалище и адрес на управление: гр. Брезник, ул. “Стадион” №1.

Информационни кампании за отбелязване на деня за борба със: затлъстяването;

Национална АНТИ-СПИН кампания „Животът е безценен“.Организиране на кампании за промоция на репродуктивното здраве, семейното планиране и детското здраве.

Към Община Брезник е назначен Здравен медиатор.

Отбелязване „Часът на Земята“- масово едновременно изключване на електрическото осветление. Европейската седмица на мобилността. Инициативи, посветени на „Седмица на гората“ „Да изчистим България“

Обявяване на младежка инициатива, свързана с благоустрояване на обществените пространства в жилищните квартали

**Наименование на индикатора:**

Дял на младежите, практикуващи физическа активност повече от 30 минути средно дневно;

Намаляване дела на младите хора, които не практикуват физическа активност

Дял на младите хора, употребяващи тютюневи изделия и алкохол;

Дял на младежите, обхванати от дейности за превенция на зависимостите по НПИМД;

Дял на младежите, обхванати в дейности, насочени към повишаване на осведомеността за здравословен начин на живот и здравословно хранене

Брой млади хора, участвали в дейности, насочени към информираност по темата за психично здраве;

Дял на младежите, получили психологична подкрепа

Дял на младите хора, които прилагат предпазни мерки за сексуалното си здраве;

Дял на млади хора, обхванати от дейности по семейно планиране;

Дял на млади хора, обхванати от дейности за развитие на умения за родители

Дял млади хора с повишено ниво на познания в областта на опазването на околната среда;

Дял на младежите, взели участие в инициативи, насочени към опазването на околната среда

**Стратегическа цел:**

Насърчаване на културата и творчеството сред младите

**Оперативна цел:**

Повишаване на достъпа до култура и нивото на културно участие на младите хора

Насърчаване на лични творчески умения

Дейности/мерки, заложени по НСМ:

Насърчаване на мобилността на младежките творчески трупи и подкрепа за мобилни форми на изкуство и култура

Подкрепа за разработването и изпълнението на услуги за свободното време на младите хора, насърчаващи културно участие

Подкрепа на дейности и инициативи за повишаване на личните творчески умения на младите хора

Популяризиране и подкрепа на дейностите на младежки пространства, центрове, зони, творчески колективи и организации, работещи за младежко включване в културния живот.

**Дейности на институцията:**

Организиране на концерти, театри, конкурси, честване на празници с участие на талантливи младежи. Прожекции на филми за младежи. Подкрепа на танцови колективи.

Съвместна работа с Регионален младежки център – Брезник

**Наименование на индикатора:**

Дял на млади хора, участващи в организирани творчески дейности;

Дял на млади хора, потребители на културни продукти и посещаващи културни мероприятия

Дял на млади хора, практикуващи творческо хоби в свободното време

**Община Трън**

Населението на община Трън към 15.12. 2022г. наброява 4091 жители по данни на служба,, ГРАО“, като младите хора от 15 до 29 г. са общо 440 лица като от тях 236 са мъже и 204 жени.

**СТРАТЕГИЧЕСКА ЦЕЛ 1. Насърчаване на икономическата активност и кариерното развитие на младите хора:**

1. **Млади хора, отпаднали от образователната система:**

През 2023 г. учениците в СУ,, Гео Милев“- гр. Трън наброяват 272 ученика. През годината 1 ученик е отпаднал от училище, с достъп до образователна среда са били 22 деца със специфични образователни потребности и в самостоятелна форма на обучение са преминали 20 ученици. В училището е назначен един образователен медиатор, който е от ромската общност и изпълнява функцията на посредник между семейството и училището, и е връзката между учителите ,родителите и иституциите на територията на общината.

1. **Младежи, завършващи висше образование:**

Приети за обучение във висши учебни заведения и завършили от община Трън са 7 младежи.

1. **Професионално ориентиране и реализация на младите хора:**

На местно ниво е изградено сътрудничество за развитие на заетостта и намаляване на безработицата сред младите хора между всички заинтересовани страни на пазара на труда, а именно Община Трън, Бюро по труда- филиал Трън, работодатели, гражданско общество и местния бизнес.

През 2023 г. безработните лица на възраст от 18 до 29 г., регистрирани в Дирекция ,,Бюро по труда“ Перник, филиал – гр. Трън към 31.12.2023 г. са общо 36 лица, разпределени по възрастови групи:

- от 20 до 24 г.- 21

- от 25 до 29 г.- 15

През 2023 г. ръководството на общината Трън осигури заетост на безработни лица на възраст от 18г. до 29г. както следва:

- Национална програма,, Активиране на неактивни лица“- 1 лице;

- През 2023 г. Бюро по труда, филиал- гр. Трън проведе на 15 младежи курс за оператор на компютър.

**СТРАТЕГИЧЕСКА ЦЕЛ ІІ. Създаване на условия и насърчаване на младите хора към здравословен начин на живот, здравословно хранене, физическа активност и спорт:**

На територията на община Трън като спортни бази има създадени два спортни клуба – ФК „Ерма”2010 и ВК „Ерма” – 96. В състава на двата клуба са младежи от общината. На територията на община Трън има изградена общинска инфраструктура, в която се предоставят младежки дейности. На територията на Община Трън са изградени две спортни съоръжения, които са оборудвани по Проект,, Повишаване качеството на живот на населението на община Трън чрез инвестиции в центрове за спорт“ по Програма 2007-2013 г. на ПРСР - направена е реконструкция на градския стадион, изграден е многофункционален спортен комплекс със съоръжения за спорт, които са достъпни за тренировки и са предназначени за всички възрастови групи и хора в неравностойно положение. С общински капиталови разходи е изградено игрище за тенискорт като за децата и младежите от града има осигурен треньор за обучение два пъти седмично.

През 2023 г. беше извършен основен ремонт на спортната зала като бяха въведени мерки за енергийна ефективност, смяна на дограма и извършен вътрешен ремонт на спортното поле и на сервизните помещения. Също така беше извършен ремонт на спортна площадка за футбол, баскет бол и хандбал, с подмяна на настилката и ремонт на осветлението.

Спортната дейност се извършва в изпълнение на спортния календар на общинско ниво, в който са включени и заложени спортни дейности.През 2023 г. бяха проведени следните спортни мероприятия :

* Общинско първенство по футбол за ученици;
* Масови спортни прояви по случай Трети март Националния празник на Република България;
* Планинско изкачване на връх,, Страж“;
* Състезание по планинско бягане „УЛТРА ТРЪН РЪН“;
* Общински празник на спорта по случай “Ден на гр. Трън“-Общински турнири:
* Турнир по тенис на маса
* Турнир по волейбол

В Община Трън има един действащ здравен кабинет с 1 общопрактикуващ лекар , 1 Център за спешна медицинска помощ с необходима техника и 24 часа дежурен лекарски кабинет и 1 дентален кабинет. Към общинска администрация Трън са назначени 2-ма здравни медиатори, които оказват съдействие на младежи как да получат достъп до здравни грижи, консултират ги да търсят здравноосигурителните си права. Работата на здравните медиатори е изключително ценна в контакта с хора в риск от бедност, социална изолация, насилие, изоставяне на деца и е проводник в съдействието на хората през институциите.

**СТРАТЕГИЧЕСКА ЦЕЛ ІІІ: Насърчаване на ангажираността и участието на младите хора:**

В гр. Трън има група от младежи, които участват, като доброволци към Български Червен Кръст и оказват съдействие на община Трън, в извършването на младежки дейности.

1. **Насърчаване на социалното включване на младите хора от уязвимите групи:**

На територията на община Трън има сформирани социални услуги като социална подкрепа и менторство, които се извършват от

* Център за обществена подкрепа ,, Дъга“- гр. Трън и Център за социална рехабилитация и интеграция. Център за социална рехабилитация и интеграция/ЦСРИ/, което е делегирана държавна дейност. Центъра е обособен в сградата на бившата болница. Капацитета на услугата е 20 места, като към 31.12.2023 г. потребителите ползващи услуги в центъра са 28 лица. В ЦСРИ работи екип от 1 психолог, 1 трудотерапевт, 1 медицинска сестра, 1 социален работник, 1 рехабилитатор и 1 логопед.
* Център за обществена подкрепа,, Дъга“- гр. Трън :

Същият е разположен в сградата на бившата гимназия. Капацитета на услугата е 30 места, към 31.12.2023 г. потребителите ползвали социалната услуга са 33 лица в ЦОП. Център за обществена подкрепа представлява комплекс от социални услуги предназначени за деца и семейства с цел предотвратяване на изоставянето на децата и настаняването им в специализирани институции, превенция на насилието и отпадане от училище, деинституционализация и реинтеграция на деца, консултиране и подкрепа на семейства в риск, обучение и подкрепа на приемни родители и осиновители, консултиране и подкрепа на деца с поведенчески проблеми и прояви.

Центъра работи по лятна ваканционна програма, в която участваха **24** младежи, разделени в **4** групи, съобразно възрастовите им особености като осигури пълноценни преживявания на летните месеци на децата, които са от семейства , в риск и нямат възможност, да получат забавления.

1. Насърчаване на културата и творчеството сред младите хора:

В подкрепа на развитието на индивидуалния талант и потенциал на децата и младите хора от Община Трън се извършва от Народно читалище ,,Гюрга Пинджурова-1895“, която е единствената на територията на община Трън културна институция. Като база читалището разполага с библиотека, с богат библиотечен фонд и с достъпен за всеки младеж интернет клуб, които се ползва от младежите, тъй като няма създаден младежки център. През 2023 г. читалището е работило с младежи, който са участвали в следните художествено- творчески дейности:

- Народни танци в две възрастови групи- младежи и възрастни.

- Клуб по Моделиране

- Рисуване

- Курс по дърворезба

- Художествено творчески дейности

- Певческа група

- Краезнание

- Хип- хоп формация;

Читалищната дейност се извършва в изпълнение на културния календар на общинско ниво, в който са включени и заложени за изпълнение дейности и културни мероприятия през 2023г.:

**СТРАТЕГИЧЕСКА ЦЕЛ ІV: ИНФОРМИРАНОСТ И ДИГИТАЛНИ УМЕНИЯ**

Народно читалище ,,Гюрга Пинджурова“ -1895 разполага с достъпен за всеки младеж интернет клуб, където младите хора развиват своите дигитални умения.

**СТРАТЕГИЧЕСКА ЦЕЛ V**: **Развитие на младите хора в малките населени места и селските райони;**

Професионална и социална реализация на младите хора в малките населени места и селските райони :

а). Участие на младите хора при решаване на младежки проблеми

В СУ,, Гео Милев“ - гр. Трън има създаден Ученически съвет, който извършва дейности по план, но в общината няма създаден Младежки информационно-консултански център, младежки организации и НПО-та.

В училище се изучава гражданско образование в горен курс , което се води по модули от класните ръководители. През учебната 2023г. /2024 г. в СУ,, Гео Милев“- гр. Трън е формирана профилирана паралелка с профил по

,, Софтуерни и хардуерни науки“.

**Областният план** за младежта на област Перник е разработен въз основа на представени планове от общините – Перник, Радомир, Брезник и Трън. Същите са представени и приети от Общинските съвети на съответната община.